text:
Belut
Belut nya éta ngaran salah sahiji jenis lauk cai anu wangun awakna buleud manjang tur ngan miboga cécépét tonggong sarta awakna leueur.[1] Belut karesepna ngadahar anak lauk anu laleutik kénéh.[1] Biasana hirup di sérang, di ranca sarta di walungan leutik.[1] Di Indonésia ti saprak taun 1979, belut mimiti dipikawanoh tur dipikaresep minangka bahan kadaharan, nepi ka ayeuna belut loba dibudidayakeun sarta jadi salah sahiji komoditas ékspor.[1]
Belut ngandung protéin anu lumayan luhung.[2] Jumlah protéin anu aya dina daging belut kurang leuwih sarua jeung jumlah protéin anu aya dina daging sapi, sarta leuwih luhung batan jumlah protéin dina endog.[2] Lian ti éta, belut ogé ngandung asam essensial, asam nonessensial, fosfor, zat beusi, vitamin A, jeung vitamin B.[2] Fosor nu aya dina belut leuwih loba batan nu aya dina endog, mangpaat pikeun kaséhatan tulang pikeun nyingkahan ostéoporosis, sedengkeun zat beusi mah mangpaatna pikeun ngalancarkeun aliran getih sangkan teu kataranjang kasakit 5L (lemah, letih, lelah, lesu, lunglai).[2] Ari vitamin A alus pikeun kaséhatan panon jeung sistem reproduksi, sedengkeun vitamin B alus pikeun ngembangna uteuk, ngawangun sél getih beureum, jeung protéin dina awak urang.[2]


c: text/html

text:
Lampu neon
Lampu néon nya éta lampu listrik nu bangunna saperti songsong gedé dieusi gas néon.[1]Néon nya éta jinis gas nu lamun kasundut ku kawat listrik ruhay sok milu hurung.[1] Sok aya lampu néon diparalat purilit dibangun aksara nepi ka kabaca, nu kitu biasa pikeun réklameu.[1]
Lolobana barang-barang anu bisa di jieun ruhay baris ruhay ngan lamun barang-barang éta panas.[2] Contona, dina lampu-lampu pijar biasa, aya filamen anu kudu dipanaskeun nepi ka suhu anu luhur sangkan bisa ngahasilkeun cahya.[2] Tapi ogé aya loba bahan anu bisa berpijar dina kelir-kelir béda tanpa jadi panas.[2] Bahan-bahan éta ngaluarkeun cahya ieu sabot sinar-sinar ultraviolet anu henteu katempo murag diluhurna.[2] Sinar-sinar anu henteu katempo ieu "ngahudangkeun" bahan-bahan éta, sarta kaluarna cahya anu dihasilkeun dingaranan "fluorescence" (pendaran).[2]
Kecap "fluorescence" (pendaran) asalna ti ngaran mineral "fluorspar", anu bisa berpendar dina kelir-kelir béda.[2] Sawatara bahan baris berpendar ngan lamun ngawangun gas, anu séjénna ngan lamun ngawangun cairan, sarta anu séjénna deui lamun ngawangun jadi padet.[2] Bahan-bahan anu pang pentingna nyaéta bubuk-bubuk kristal padet anu dingaranan "fosfor". [2]
Lumangsungna pendaran nu kahiji nya éta sinar-sinar anu "ngahudangkeun" nu murag dina bahan berpendar kudu diserep ku bahan éta.[2] Ayeuna sinar-sinar ieu sabenerna nyaéta hiji wangun-wangun energi.[2] Jadi atom-atom nu tangtu di jero bahan-bahan éta narima sawaréh ti energi ieu sarta jadi "hudang".[2] Dina waktu anu pohara singget dina kaayaan "hudang" ieu, atom-atom éta balik ka kaayaan alamiah, saperti mimiti.[2] Salila prosés ieu, atom-atom éta ngaluarkeun energi tambahan anu geus diserep dina wangun cahya, dingaranan "pendaran".[2]
Lampu-lampu pendar digawé sabot saab cai raksa diasupkeun kana hiji tabung kaca panjang.[2] Saterusna arus listrik dialirkan kana tabung ieu.[2] Ieu ngahasilkeun sinar-sinar ultraviolet.[2] Dinding lampu bagian dilapisan ku "fosfor" sarta fosfor ieu nyerepan kabéh sinar ultraviolet.[2] Fosfor jadi "hudang", sakumaha tadi dijelaskeun ku kituna bisa ngaluarkeun cahya.[2]
Kalayan pendaran kira-kira opat kali cahya bodas bisa dihasilkeun minangka lampu-lampu pijar biasa.[2] Lampu-lampu pendar tahan sapuluh kali leuwih lila ti lampu-lampu pijar biasa.[2] Lampu-lampu éta ogé bisa dijieun dina sagala rupa wangun.[2] Alatan kauntungan-kauntungan ieu, lampu pendar leuwih loba dipaké di imah-imah, sakola-sakola, toko-toko sarta pabrik-pabrik.[2]

robotstxt: allowed

filter: keep


text:
270. Kabawa ku sakaba-kaba. (Kabawakeun lampah teu puguh ku batur,
kapangaruhan ku batur).
271. Kacanir bangban. (Kawiwirang, meunang kaéra).
272. Kaceluk ka awun-awun. (Kamashur ka mana-mana).
273. Kaduhung tara ti heula. (Ngarasa hanjakal mah tangtu tara saméméh migawé
kasalahan).
274. Kagok asong. (Kapalang geus nyanggupan, teu bisa mundur deui).
275. Kahieuman bangkong. (Siga beunghar padahal mah kapihapéan banda
batur).
276. Kahutangan budi. (Geus narima kahadéan ti batur).
277. Kajejek ku hakan. (Hasil usaha ngan beak keur kaperluan dahareun wungkul).
278. Karawu kapangku. (Sagala pagawéan kacabak jeung hasilna hadé).
279. Katempuhan buntut maung. (Katempuhan urusan atawa kasusah batur).
280. Kapiheulaan ngaluluh taneuh. (Hudang kabeurangan).
281. Kapipit galih kadudut kalbu. (Kapincut, bogoh).
282. Kasép ngalémpéréng konéng. (Nya kasép nya ginding).
283. Kasuhun kalingga murda. (Katarima pisan lahir batin).
284. Katindih ku kari-kari. (Katuding atawa kasangka pédah aya patalina jeung
kajadian perkara).
285. Kausap sétan. (Kagoda ku sétan nepi ka wani ngalampahkeun kajahatan
atawa pagawéan ma’siat).
286. Kawas aeud. (Goréng budi; bangor).
287. Kawas anu teu dibedong. (Kaluar asup tara meundeutkeun panto).
288. Kawas bayah kuda. (Bélél pisan).
289. Kawas beubeulahan térong. (Sakarupa pisan siga nu kembar).
290. Kawas beusi atah meuleum. (Geuneuk).
291. Kawas bodor réog. (Jelema anu tingkah lakuna pikaseurieun).
292. Kawas bueuk meunang mabuk. (Ngeluk jeung teu wani ngomong da rumasa
boga dosa).
293. Kawas bujur aseupan. (Diuk teu daék cicing).
294. Kawas careuh bulan. (Nu diwedak kandel teuing).
295. Kawas ciduh jeung reuhak. (Sarua goréngna).
296. Kawas cucurut kaibunan. (Goréng patut sarta pikarunyaeun).
297. Kawas dodol bulukan. (Jelema hideung diwedakan teu rata).
298. Kawas durukan huut. (Pibahayaeun anu teu kaciri sarta beuki lila beuki
gedé).
299. Kawas ékék. (Ka nu papakéan sarwa héjo).
300. Kawas gaang katincak. (Répéh sapada harita, ngadadak jempling).
301. Kawas gateuw. (Teu bisa liar lantaran gering atawa geus rarémpo).
302. Kawas hayam panyambungan. (Talamba-tolombo dina riungan lantaran
euweuh nu wawuh).
303. Kawas heulang pateuh jangjang. (Teu bisa walakaya lantaran teu boga nu
diandelkeun).
304. Kawas himi-himi. (Méh salilana babarengan, tara daék papisah).
305. Kawas jelér kasaatan. (Teu daék cicing).
306. Kawas jogjog mondok. (Cékcok, récok, gandéng ku nu ngomong pabedasbedas).
307. Kawas ka budak rodék hulu. (Ngahina, kawas ka jelema nu bodo atawa
kawas ka budak nu bolon kénéh).
308. Kawas kedok bakal. (Kacida goréng patutna).
309. Kawas langit jeung bumi. (Pohara bédana).
310. Kawas lauk asup kana bubu. (Hésé kaluar deui tina salah sahiji lingkungan
lantaran katalian ku jangji atawa ku aturan).
311. Kawas leungeun nu palid. (Ngopépang, sagala dicabak atawa dicekel).
312. Kawas nu kékéd. (Teu bisa barangbawa).
313. Kawas nu meunang lotré. (Meunang rejeki gedé nu teu disangka-sangka).
314. Kawas rama jeung sinta. (Nurub cupu).
315. Kawas siraru jadi. (Riab ka mana-mana).
316. Kawas supa jadi. (Gancang pisan jadina jeung ngalobaannana).
317. Kawas tatah. (Teu hideng sorangan, kudu dititah baé).
318. Kawas tikukur. (Nyebut ngaran sorangan ka nu anyar pinanggih).
319. Kawas toéd. (Beuki ngomong).
320. Kawas tunggeu. (Jelema teu pikaresepeun, goréng patut jeung tungi, tara
pati ngomong).
321. Kawas tunggul kahuru. (Goréng patut).
322. Kawas ucing kumareumbi. (Sagala dicabak, sagala dicekel).
323. Kawas wayang pangsisina. (Goréng rupana).
324. Keuna kana mamarasna. (Keuna kana haté, karasa ngajeletit kana haténa).
325. Keuna ku lara teu keuna ku pati. (Bisa jadi éléh atawa tatu tapi teu maot).
326. Keur awak saawakeun. (Keur manéhna sorangan).
327. Keur béntang surem. (Keur apes).
328. Keur meujeuhna bilatung dulang. (Keur meujeuhna parabaneun).
329. Kokolot begog. (Ngomong teu merenah kawas kolot, dilarapkeun ka budak
ngora).
330. Kokoro manggih mulud, puasa manggih lebaran. (Kokomoan dina waktu
aya rejeki).
331. Kokoro nyenang. (Nembongkeun pangaboga nu teu sabaraha lantaran
hayang dipuji).
332. Kokoro nyoso malarat rosa, lebaran teu meuncit hayam. (Kacida malaratna).
333. Kolot dapuran. (Kolot nurutkeun pancakaki).
334. Kolot kolotok. (Kolot tapi euweuh kanyaho).
335. Kuah beukah. (Rejeki teu sabaraha tina gawé tambuh laku/tina gawé nu teu
tangtu).
336. Kudu asak jeujeuhan. (Kudu gedé jeujeuhan, loba tinimbangan).
337. Kudu bisa ngaragap haté batur. (Kudu bisa ngira-ngira pirasaeun haté
batur).
338. Kudu bisa ngeureut pakeun. (Kudu bisa ngajeujeuhkeun rejeki).
339. Kujang dua pangadékna. (Usaha anu ngadatangkeun dua kauntungan).
340. Kulimis kawas cucurut kaibunan. (Goréng patut jeung matak pikarunyaeun).
341. Kumaha ceuk nu dibendo baé. (Kumaha ceuk pangagung baé).
342. Kumaha kecebur caina geletuk batuna baé. (Kumaha béhna, kumaha engké
baé).
343. Kumaha raména pasar. (Kumaha guyubna batur jenuk balaréa).
344. Kuru cileuh kentél peujit. (Ngurangan saré, ngurangan dahar lantaran aya nu
dimaksud).
345. Kurung batok. (Teu daék lunta ti lembur, jadi teu loba kanyaho).


text:
Sudan
-
Keur kagunaan séjén, tempo Sudan (disambiguasi).
Sudan (resmina Républik Sudan) (Basa Arab: السودان as-Sūdān.[1]) nyaeta nagara panglegana di Afrika. [2] Sudan diwatesan ku Mesir di beh kaler, Sagara Beureum di wetan kaler, Eritrea jeung Etiopia di beh wetan, Kenya jeung Uganda di wetan kidul, republik Demokratik Kongo jeung Republik Afrika Tengah di kulon kidul, Cad di beh kulon, sarta Libia di kulon kalereunnana. Sudan mangrupakeun nagara panglegana kasapuluh di dunya. Ngaran Sudan asalna tina Basa Arab Bilad-al-sudan, nu hartina "nagara nu hideung."[1]
Daptar eusi
Basa resmi[édit | sunting sumber]
Dumasar kana konstitusi 2005, basa resmi Sudan nyaeta Basa Arab jeung Inggris:[3]
Artikel 8:
- Sakabeh basa indigenous di Sudan mangrupakeun basa nasional nu kudu dihargaan, dimekarkeun tur dipromosikeun.
- Basa Arab mangrupakeunbasa nasional nu loba dipake di Sudan.
- basa Arab, minangka basa mayoritas dina tingkat nasional sarta Basa Inggris mangrupakeun basa pagawean resmi pamarentahan nasional sarta basa panganteur dina atikan luhur.
- Minangka tambahan kana Basa Arab jeung Inggris, legislatur ti tingkat pamarentahan sub nasional bisa make basa nasional sejenna minangka basa pagawean resmi tambahan dina tingkatannana.
- Ulah aya diskriminasi kana pamakean basa Arab jeung Inggris dina unggal tingkat pamarentahan atawa tahap pangatikan.
Budaya[édit | sunting sumber]
Dumasar perkiraan, Sudan kalolobaan pangeusina Muslim. Kurang leuwih 75% pangeusina ngagem Islam, sedengkeun kurang leuwih 15-20% pangeusina ngadaptar kana kapercayaan animisme atawa indigenous, sarta kurang lweuwih 5% pangeusina (ngumpul di pakidulan) ngagem Kristen. denominasi Kristen panggedena nyaeta Garéja Katolik Roma, Garéja Épiskop Sudan, Garéja Présbiteri di Sudan katut Garéja Koptik Ortodok.
Panulis Sudan, seniman jeung panyanyi[édit | sunting sumber]
Atikan[édit | sunting sumber]
Institusi atikan luhur di Sudan ngawengku:
Tempo oge[édit | sunting sumber]
Citakan jeung rujukan[édit | sunting sumber]
- Sajarah singget Sudan, iUniverse (30 April, 2004), ISBN 978-0595314256.
- Masalah Dar Fur, iUniverse, Inc. (21 Juli, 2005), ISBN 978-0595365029
- Intervensi PBB di Dar Fur, iUniverse, Inc. (9 Pebruari, 2007), ISBN 978-0595429790
- Quo Vadis bilad as-Sudan? The Contemporary Framework for a National Interim Constitution, in: Law in Africa Vol. 8, (Cologne 2005), pp. 63–82. ISSN 1435-0963
Tumbu luar[édit | sunting sumber]
- Government of Sudan official homepage (in Arabic)
- Sudan.Net
- Sudan Photographic Exhibition - Documentary photographer's images of Sudan's displaced
- The Juba Post - South Sudan's Independent Newspaper
- Al Rai el am- Biggest Sudan newspaper-Arabic
- IRIN humanitarian news and analysis - Sudan
- Photos of industrial and military production - Sudan
- Sudan Organisation Against Torture
- Africa Floods Appeal
- SudanList Classified Advertising
- Sudanese Online News (in Arabic)


text:
KARYA:Tisna SudradigjayaKula nulis ieu catetan minangka gupay pileuleuyan
. Lantaran sakeudeung deui kula rék panggih jeung dihin pinasti, mapag ajal di palagan pangperangan. Nalika nepi tur kabaca ku aranjeun, meureun kula mah kana geus ngababatangna, di hiji tempat anu dilimpudan haseup mesiu tur mabek bau hangru. Nyawang nasib sorangan, asa teu kaerong pigeusaneun salamet. Lantaran saampar lemah béak dihuru seuneu amarah. Di ditu-di dieu ukur hunyudan banusan jeung jungkiring mesin-mesin perang.
Muga-muga ieu catetan, titinggal kula nu pamungkas, kabaca ku aranjeun. Leuwihna susuganan jadi surahaneun, pikeun anu masih kénéh nyakséni ka mana lumampahna sajarah.
***
Basa kula nulis ieu catetan, kaayaan di luar wuwuh tagiwur jeung ketir. Hiji perjurit lamokot ku getih cikénéh mawa béja anu matak geunjleung. Bénténg panungtung di tebéh hareup burakrakan. Musuh napuk di unggal garis pertahanan.
Di dieu, kula sabatur-batur ngadedempés jeroeun parigi. Tingsorompod, tingpurungkut. Unggal beungeut nu disidik-sidik hiji gé taya anu némbongkeun pasémon bérag. Beungeut-beungeut peuting nu ngemu karémpan, beuki tétéla saupama kacaangan cahya nu ngaburisat ti jauhna, tina blung-blengna sora handaruan anu ngeundeurkeun satungkebing lemah.
Enya, moal lila deui. Kula sabatur-batur, pasukan pamungkas, baris jonghok jeung malakal maot. Biheung teuing umur cacap nepi ka engké isuk. Kula sabatur-batur ayeuna keur tatan-tatan. Lamun cunduk waktuna, kula sabatur-batur kudu ngamuk nguwak-ngawik badis anjing édan, saméméh ditumpur-ludeskeun teu nyésa saurang-urang acan. Lantaran geus kabadé, taya bayana musuh bakal méré kasempetan manjangkeun hirup.
Sapanjang nyumput jeroeun parigi, ingetan mah bet cus-cos ka waktu kalarung. Patutuncalan, teu puguh ka mana nyangsangna. Kétah boa-boa batur gé sarua. Batan kana ajal nu nampeu hareupeun, meureun ingetanana mah kulayaban ka mana boa. Ka sarakan baheula, ka imah sintung kalapa, ka jenatna anak pamajikan atawa indung bapa. Atawa bisa jadi keur nyipta-nyipta hiji kalangkang éndah. Atawa keur nyipta-nyipta hiji patempatan. Tapi tangtuna gé lain ririwa bégalan pati di ieu tempat.
Geus rék panceg tujuh taun ieu perang téh. Kula inget kénéh, nalika perang mimiti bitu, kabéh lalaki anu geus cukup umur dikerid ti unggal wewengkon. Tuluy dibahanan bedil, dilatih maéhan lir anjing pamoroan. Hiji-hiji lalaki miang ka front pangperangan. Hiji-hiji béja perlayana ditepikeun ngaliwatan kurir. Babaturan, tatangga, dulur sorangan, nungtutan hiji-hiji miheulaan. Ti unggal imah anu dianjangan kurir, tangtu ti dinya bakal kadéngé goak jeung gaur nu ceurik kélangan. Dina kaayaan anu sakitu riceuw jeung weritna, biheung teuing aya nu milu béla sungkawa.
Lila ti lila teu wudu lembur-lembur tiiseun, kota haronghong, tatanén kabolér, ékonomi bangkar. Tujuh taun ngangkleung. Kaayaan beuki ruksak kacida. Pangungsi, kalaparan, panyakit, pamustunganana mayit balatak di mana-mana. Sedeng nu hirup kénéh dadak sakala jadi barangasan. Perang jeung kalaparan ngajarkeun sangkan silih paténi, silih rewég sungapan dahareun. Enya, sarua waé kawas anjing.
Kula ogé antukna mah sarua kudu kitu, ti saprak katunggara tambah kacida. Hiji mangsa tempat pangungsian diserang. Kula tuluy kabur sakalumpat-lampet, papisah jeung sésa-sésa kulawarga. Teu kungsi panggih deui, duka di marana ayeuna. Boa-boa geus perlaya.
Sabada hirup nunggelis, nu kaalaman ti poé ka poé ukur kaketir. Getih ulawéran sasatna geus jadi tetempoan unggal usik. Kalan-kalan kula gé kudu lumpat sakuat tanaga pikeun nyingkahan pangbinasa. Ti poé ka poé kasieun teu weléh ngaririwaan. Témahna kula remen katarajang murel jeung rieut sirah anu pohara, atawa ngimpi anu sing sarwa matak baluas.
Tapi lila-lila mah panyakit téh leungit sorangan. Kula ogé jadi tuman nyanghareupan kaayaan sapopoé anu saperti kitu. Malah satuluyuna mah kula milu singkil nyorén bedil. Lain rék indit ka pangperangan, tapi lakar keur mertahankeun hirup sorangan. Najan kula budak satepak, ari ku bedil mah nu rék ganggu jadi pada gimir. Anu nyangagang tara asa-asa dicehcer sirahna.
Ti saprak harita, ray poé ray peuting kula bet asa tambah samar ka diri sorangan. Kula geus teu inget deui kumaha resepna baheula di pangulinan, di sakola, atawa nalika ngariung jeung kulawarga. Kula leuwih inget kana AK 47 cecekelan ti batan kana rupa lembur sarakan. Kula leuwih apal kana rupa-rupa kaliber senjata katut kapunjulanana ti batan kana ngaran-ngaran jalma nu kungsi dipikawanoh. Dalah kana poé gé kula mah leuwih loba teu nyahona.
Satuluyna, nasib bet marengkeun kula ditawan ku hiji kompi pasukan. Geus pasrah tadina mah. Ari pék bet dihijikeun jeung mangratus-ratus budak séjénna. Tuluy wéh dilatih kamilitéran, pangpangna taktik gerilya jeung perang kota, bari dijejelan pidato anu eusina metet ku kecap "perjoangan", "révolusionér", "kaadilan", anu lamun dipikiran deui mah mutuh matak teu pikahartieun uteuk. Tapi da geuning maranéhna mah teu hayang nyaho perkara ngarti atawa henteuna. Butuh sotéh kasatiaan meleg-meleg katut jiwa pangorbanan anu tan watesan.
Heuleut sawatara lila, kula resmi jadi perjurit. Kula mingpin hiji brigadeu anu pasukanana barudak rumaja sapantaran. Najan enya barudak rumaja, tapi taya poé nu dilarung iwal ti bari ngokang bedil. Hukum anu nyampak dina sirah ukur aya dua: musuh atawa batur sakubu, dipaéhan atawa maéhan. Bener salah mah tara ieuh dipikiran.
Ti saprak harita ogé kula beuki teu ngajénan kana nyawa manusa. Duka geus sabaraha puluh nyawa anu perlaya dialgojoan ku leungeun kula. Enya, naon anu kudu dihargaan tina nyawa manusa? Teu paéh ayeuna, tangtu isuk pagéto mah bakal. Naha paéh alatan katinggang bom, katémbak, atawa paéh langlayeuseun, taya bédana. Dina kaayaan anu sakieu kacowna, -tanpa hukum, tanpa kakawasaan- saha anu bisa ngajamin umur manusa bisa waluya.
Kitu deui kana nyawa sorangan. Datangna ajal, najan enya teu disampeurkeun, tapi tara ieuh disingkahan. Kula percaya, yén takdir kula aya di sajeroning ieu kakacowan. Kula percaya ka waktu anu bakal mutuskeun. Sarta kula saeutik gé teu ngarasa sieun atawa lebar. Da batan hirup bari manjangkeun sangsara, asa leuwih hadé mondokeun umur sakalian. Ma'na hirup geus lila leungit tina angen-angen, bareng jeung leungitna harepan kana poé isuk anu walagri.
***
Di dieu, di ieu nagara anu keur ngagolak ku angkara, kula darma perjurit nu kudu tumut kana paréntah. Tapi papadaning kitu, kula angger manusa: mahluk anu ditakdirkeun mibanda akal jeung haté.
Palatuk anu ngabitukeun perang tujuh taun kalarung, saenyana geus diipuk jauh saméméhna. Harita, tujuh taun kalarung, saréréa gé apal yén pamaréntahan nu keur nyekel kakawasaan éstuning geus teu bisa dipercaya. Lantaran pamaréntah téh ukur kedok wungkul. Eusina teu leuwih ti gorombolan garong
anu teu weléh lapar jeung hanaang. Merdaya hukum, ngagasab duit nagara, nandasa rahayatna. Kitu jeung kitu salila mangtaun-taun.
Satuluyna tingkeletis béja, majar pamor pamaréntah beuki nyirorot. Isuk jaganing géto, tangtu éta wangunan nu ropoh téh bakal rugrug. Ukur kari nganti-nganti dawuh. Talajakna nyangsara rahayat sasatna ngaludang jugangna sorangan.
Tapi boa taya nu nyangka sacongo buuk, yén robahna kaayaan téh bakal sakitu gancang jeung rohakana. Rahayat dadak sakala ngaranjug lir diponcongok maung, barang apal bitu babaruntakan. Pamaréntahan dirurud. Militér teu mangga pulia. Laju poé isukna katut poé-poé satuluyna, kota-kota salin jinis jadi naraka. Kota demi kota kabarérang seuneu babaruntakan. Kota demi kota dihuru uru-ara. Wawangunan lebur diduruk. Sora bedil manting di mana-mana.
Heuleut saminggu ti harita, ibukota ragrag. Wayah beurangna ngaguruh nu pawéy révolusi di ibukota. Wayah peutingna geueuman, sabada lumangsung jam malam di ibukota
.
Antukna resmi baé ngadeg pamaréntahan révolusi anu anyar. Pirang-pirang jalma anu kaasup status quo dipérénan. Anték pamaréntah, jalma beunghar, tentara, pajabat, jeung teuing saha deui. Dalah anu teu tuah teu dosa gé ari dianggap ngahalangan kana lajuna révolusi mah milu diganyang. Révolusi salin rupa jadi jagal anu kacida kejemna.
Beuki dieu-beuki dieu, anu dijagal téh geus teu puguh saha-sahana deui. Kaayaan wuwuh pajeujeut teu pikahartieun. Pacogrégan tambah nyeukeutan. Diplomasi jeung babadamian teu weléh ngabuntut bangkong. Malah dina pamustunganana timbul silih jagal di sajeroning révolusina sorangan. Rupa-rupa faksi lahir. Itu ieu pada-pada nyarekel bedil. Itu ieu pada-pada parebut kakawasaan. Ger deui uru-ara. Malah leuwih gedé batan ti heula, lantaran sasatna ngalibetkeun réa pihak.
Ragot tarung, perang laju padungdung. Perang tuluy ngalegaan. Mulan-malén tujuh taun, taya reureuhna, tug ka kiwari.
Sabaraha yuta jalma anu jadi korban, sabaraha ratus atawa réwu ton amunisi anu béak, anggaran, logistik, nasib rahayat, biheung teuing aya nu pirajeunan niténan. Sagala rupa diketrukeun pikeun ngudag hiji-hijina kaunggulan. Tapi naon saenyana harti kaunggulan tina saban-saban pangperangan? Weléh teu kabadé. Kula teu nyaho jeung teu kungsi nyaho, keur saha ieu perang téh saenyana, sarta naon tujuanana. Sakapeung kula sok tumanya, naon hartina unggul di pangperangan lamun dina pamustunganana malah nimbulkeun perang-perang séjénna? Naon hartina kamerdikaan jeung kaunggulan lamun abid anu bébas poé ayeuna bakal jadi tiran anu bengis poé isukna?
Nalika ieu carita kabaca ku anjeun, nalika kula namper dina haté aranjeun, omat kula mah tong disebut pahlawan. Da saenyana manusa mah butuh hirup anu bérés roés, teu butuh pahlawan. Taya nu dipiharep iwal ti kasurtian, yén hiji-hijina anu butuh pahlawan mah ukur perang silih paéhan.


text:
Kamis, 10 Januari 2013
Panalungtikan
Diduga Lambang Bandera Pajajaran Dina Tetengger Makam Kuna
IEU di handap diterangkeun filosofi bandera anu diduga “bandera Pajajaran”, atwa bisa jadi umbul-umbul.
DI Gunung Nagara, Cisompet, pakidulan Garut, di hiji mumunggang pasir, kapanggih kumpulan artefak anu dikira-kira eta teh kompleks makam kuna. Di sawatara tetenggerna, aya tulisan kaligrafi anu bisa kabaca jeung eusina bisa dikira-kira. Ari dina salah sahiji tetengger mah kapanggih aya lambang anu ku tim investigasi Ujung Galuh, diduga lambang bandera Pajajaran.
Ceuk panapsiran tim investigasi Ujung Galuh, baheula, Pajajaran teh boga bandera karajaan. Lambangna bintang juru dalapan. Bandera teh pulas dasarna hideung meles tapi di sisi-sisi juru opatna bodas. Ari gambar bintangna pulas koneng, sisi-sisina bulao. Bandera Pajajaran teh katelahna Pramu gya’ha. Hartina: pramu = sapiruntuyan, gya’ha = sababad (silih-wangi). Ditarjamahkeun ku panapsiran, hartina: ngahiji dina kaayaan anu satata dina harkat. Nu nyiptakeun lambang dina bandera ngaranna Ki Parwitha Teuleum Agung.
Harita, teu sagawayah jalma bisa ngelebetkeun bandera, kajaba lamun keur nyanghareupan peperangan, bandera Pajajaran pasti ngelebet jang nambah sumanget.
Teu sagawayah jalma ngapimilik bandera. Bandera ukur dipasang di karajaan-karajaan, ti mimiti karajaan puseur, tepikeun ka karajaan leutik nu kaereh ka Pajajaran. Upacara bandera jiga anu sok dipilampah dina jaman kiwari, teu kapanggih dina jaman Pajajaran mah. Ngan ku ayana lambang bandera, dipiharep sakumna urang Pajajaran boga patekadan dina mikacinta kana tata, mikacinta ka prabu, mikacinta kana alam, mikacinta ka dulur, mikacinta ka batur salembur jeung sakabehna. Eta kudu ditetepkeun jeung ditancebkeun dina hate masing-masing nu ngarasa reueus ka Pajajaran.
Juru dalapan ceuk sebutan urang Pajajaran harita mah disebutna curuk dalapan. Eta kabacana kieu: 1. mayunan tha’ta (mentang ti hareup), 2. kamma mur’ta (balad ti urang), 3. Pri’arthi tegep (gagah ti harti), 4. Simandang corak (warna ti harta),5. Walas alang (welas ti asih),6. Gih’gih kerep ( manceg ti wibawa), 7. Sama’nga pikertha (terap ti pekerti), 8. Imbhar’merta (waris di urang-urang keneh). Naon maksud eta jajaran kalimah, masih keneh keur dipaluruh ku tim. Ngan nu eces, ieu kabeh aya harti anu leuwih jembar jeung lamun kudu merele, bakal jadi artikel anu kacida panjangna. Naon sababna bandera make dasar hideung, bentangna pulas koneng, eta ge aya maksudna. Ka hareup mun geus kapanggih panapsiranana, hade urang terangkeun. Tapi da ieu teh deuih sabenerna ukur mangrupa hasil panalungtikan anu sipatna panapsiran tina ladang maca lambang jeung aksara dina tetengger. Hasilna can tangtu sarua jeung panalungtikan katut panapsiran mun batur ngayakeun panalungtikan. Saperti ceuk pamanggih R.Lalam Wiranatakusumah, budayawan. Ceuk inyana basa dipenta pamanggihna, sakanyahona, di Pajajaran mah euweuh bandera, aya oge umbul-umbul. Lamun mah dina tetengger anu kapanggih aya gambar bintang juru dalapan, bisa jadi eta mah lambang nagara, lain bandera. Can tangtu lambang Pajajaran deuih. “Sabab Pajajaran teh nagara faderasi. Loba nagara bagian anu ngabawah ka Pajajaran tur baroga lambang sewang-sewangan. Ngan panalungtikan tim investigasi Ujung Galuh, tetep kudu dirojong ku panalungtikan ti pihak sejenna malar hasilna leuwih jembar,” ceuk Lalam. ***
Langganan: Poskan Komentar (Atom)


text:
Probabilitas
Kecap probabilitas asalna tina basa Latin probare (ngabuktikeun, atawa nyoba). Sacara teu resmi, probable ngarupakeun salah sahiji kecap anu digunakeun keur kajadian jeung kanyaho anu teu pasti, kecap sejenna atawa anu rada bisa ngagantina nyaeta ku likely, risky, hazardous, uncertain, and doubtful, gumantung kana konteksna. Chance, odds, jeung bet ngarupakeun kecap sejen anu ngagambarkeun kaayaan anu sarua. Heunteu saperti dina theory of mechanics nu nangtukeun harti pasti tina saperti dina watesan gawe jeung gaya, dina tiori probabiliti nyobaan keur ngitung dina notasi probable.


text:
Album
Tunggara
Artis
Evie Tamala
Penata Musik
Adjie Benno / Yan Ahim
Produksi
Blackboard / PT ASKM
Tahun
2001
Daftar lagu
Side A
• Asih, cipt. Nano S
• Tunggara, cipt. Evie Tamala
• Cumantel Bae, cipt. Deddy Odoy
• Kantong Hate, cipt. Yaya Rombeng
• Micinta, cipt. Deddy Odoy
Side B
• Cenah, cipt. Deddy Odoy
• Emut Heula, cipt. Ade Ms
• Lalaki, cipt. Wan AS
• Rungsing, cipt. Iin S
• Salam Kangen, cipt. Yayat S / Cucun Z
Syair Lagu
• Asih, cipt. Nano S
Munggaran kedal cintana, cenah bumi jeung langit saksina. Tapi bumi langit eta keneh, cintana duka kamana.
Harita tigin jangjina, cenah cinta keur kuring sorangan. Tapi sanggeus hirup babarengan, cintana duka keur saha.
*Cinta, di ayun kaheman di uji tangtungan.
Cinta, rasa was was rasa kangen awor jeng hareupan.
Horeng kitu ari asih, horeng kitu ari cinta. Tepung di rungum mamanis, papisah pinuh kapeurih.
Cinta, digoda ku rupa ku harta ku tahta.
Cinta, jodo pati jeng cilaka takdir ku kersa Na.
• Tunggara, cipt. Evie Tamala
Kasaha abdi nyalindung nandakeun nguyung, gering ngalanglayung.
Kasaha abdi nya muntang, diri nunggelis hirup nyorangan.
Cuang cieung abdi keueung, gupuy gapay taya pamuntangan.
Cuang ciueng abdi keueung, takdir diri pinganggih kapeurih.
* Engkang rek saati, engkang rek satia. Engkang jalir jangji, luas bibilasan
Engkang bade bela, engkang bade nyaah. Engkang nu sulaya, tega pepegatan.
Cinta engkang saliwatan, asing enkang ukur pupulasan. Cinta engkang nu mawa tunggara
• Cumantel Bae, cipt. Deddy Odoy
Langgeng galindeung katineung. Manteg galeuhna kadeudeuh urang. Nu endah mamanis ka asih. Nu endah leahna kanyaah. Nu endah kageugeut kadeudeuh. Duh engkang.
Manjang nyimpayna kaheman. Natrat nyandingna kacinta urang. Nu endah teu weleh mepende. Nu endah nu masket na hate. Nu endah teu weleh cumantel. Duh engkang
* Sanajan urang paanggang, sanajan urang pajauh.
Tapi hate cumantel bae, aduh engkang.
Sanajan urang paturai, sanajan urang papisah
Tapi cinta manteng bae. Teu beunang dihalang-halang. Teu beunang diulah-ulah. Teu beunang dibebenjoken. Aduh engkang.
• Kantong Hate, cipt. Yaya Rombeng
Kantong hate dina jero dada. Aya jangji, jangji urang duaan.
Kantong hate dina jero dada. Nyimpen rusiah, rusiah duaan
Kanyaahna, kamelangna. Matri pageuh nyimbutan duriat urang.
Kanyaahna, kamelangna. Nandakeun rasa, cinta duaan.
* Bulan nu nyaangan, bentang nu baranang saksi nyata mimitina cinta urang.
Bulan nu nyaangan, bentang nu baranang ngaping rasa, rasa cinta nu duaan.
Dina kantong hate, cinta ngajangji. Dina kantong hate, rusiah duaan.
• Micinta, cipt. Deddy Odoy
Cinta kuring ka anjeuna nu tetep manteng dina rasa duh…..Anjeun nu jadi lamunan, da buktosna emut bae.
Cinta kuring ka anjeuna nu tetep manteng din hate duh…….Anjeun nu jadi impian, da buktosna emut bae.
* Nya anjeun kembang impian, nya anjeun kembang pujaan. Nya anjeun geus bibilasan, nya anjeun luas ikhlas pipisahan.
Nya anjeun kembang impian, nya anjeun kembang pujaan. Nya anjeun geus bibilasan, nya anjeun luas ikhlas pipisahan.
Cinta kuring ka anjeuna ku hanjakal boa laksana. Mungguh geus lain mangsana, cinta geus aya nu boga.
• Cenah, cipt. Deddy Odoy
Siang wengi abid ngantosan, teu kawawa ku rasa kangen, ku teu kawawa ku rasa sono.
Siang wengi abdi ngantosan, teu kawawa hoyong patepang. Ku teu kawawa hoyong paamprok. Sono……..
Aduh ieung kunaon bet harianeun, kunaon teu ngaraoskeun ieu hate nu leungiteun
Kamana atuh kamana nepikeun katineung rasa, na atuh kedah kamana……….kamana..
Aduh engkang cenah moal teungteungen, cenah moal mopohokeun ieu hate nu leungiteun.
Iraha atuh iraha nepungkeun ku deudeuhna. Nineung ku belana, nineung ku bohongna, nineung ku heureuyna.
• Emut Heula, cipt. Ade Ms
Estu sanes maksad abdi nampik pangersa salira. Duh henteu aya maksad ngalalangkungan.
Mugi ulah lepat sangki tangtos salira uninga, boh bilih abdi janten pamengan.
Kaasih lilir teu mungkir, katresnan teu wasa nilar. Estu abdi nyanggakeun sabalakana.
Nanging sok sanaos kitu, mugi ulah janten bendu. Langkung sae mah diemut heula.
* Emut heula ku salira, mungguh abdi batan sakieu buktosna.
Emut heula ku salira, abdi rempan sok inggis janten mamala.
Emut heula mangga geura emut heula, bilih hanjakal dina akhirna.
Tangtos isin mah kantenan, rumaos diri miheman. Naha atuh dabongan urang patepang. Rumaos abdi tibelat da mungguh kapiduriat, nanging teu luput tina salempang
• Lalaki, cipt. Wan AS
Dasar ari ngaran lalaki nu kasebut pinter ngarayu. Mun teu telik jeung teu taliti, hate mantak gancang kataji.
Mun nyarita jiga nu enya, mun geus jangji jiga nu pasti. Sakapeung hate sok percaya, jeung sok boga rasa karunya.
Tapi mun ras inget kadiri, anu pernah meunang kanyeri. Balas diri teu ati ati, kana jangji anu teu pasti.
Hate murung sok emung wawuh, hayang buru-buru pajauh jeung lalaki nu model kitu, sebab ahirna nganyenyeuri.
• Rungsing, cipt. Iin S
Kalimpudan indung peuting nu ngadingding. Rehe simpe taya sora nu sumanding. Lir poekna hate abdi rungsing pusing, gulang guling di kamar nyorangan.
Hawar-hawar ngagelikna sora suling. Jiga-jiga nu ngajakan ngahariring. Ngirim beja, beja hate ti panutan, diri rungsing mikiran nu didagoan.
Poe deui, minggu deui, bulan deui. Taya hibar banglilipur ti manehna.
Kembang-kembang nu nyambuang ngadalingding, kiwari tos ngawitan layu muguran.
Lara diri balas mikiran panutan, batin nyeri taya pisan papadana.
• Salam Kangen, cipt. Yayat S / Cucun Z
Dina peuting nu jempling hate anteng mikangen ka salira nu janten kakasih. Buah ati penyileukan siang jeung wengi.
Dina lirihna angina titip salam kakasih. Salam kangen salam rasa deudeuh mugi dugi ka salira.Teu hilap ucap wilujeng wengi kanggo salira aduh panutan.
* Mugi gambarna diri sing ngajadi kembangna. Nu mapaes endahna iImpenan salira.
Mugi gambarna diri sing ngajadi kakangen
Sing ngawujud harepan pikeun peteupang.
( gambar diambil dari site evitamala.com )


text: ANALISIS UNSUR-UNSUR INTRISIK CARPON “HATE AWEWE” KARANGAN : DADI MARGANA: ANALISIS UNSUR-UNSUR INTRISIK CARPON “HATE AWEWE” KARANGAN : DADI MARGANA Ku DinnaDwirahma F Dinayanti F NaufalSyahrial H Rully N IX - E HATE AWEWE: HATE AWEWE Garwa anu oge sarua darehdeh tandana miconggah .“ Barade angkat ka mana atuh , ieu teh ….?” Kuring nembalan panggerona,disusul tepus ku pananya basa-basi .“ Ngahaja we jalan-jalan , Pa Guru ! kaleresan gening nuju sae dintena ” Bu Ida ngilumairan .“Naha murangkalih henteu aya anu ngiring ?” Pamajikan ngilu nembrong.Encan oge Pa Rosadi jeung Bu Ida nembalan pananya pamajikan , kaburu kaganggumanten ku dua budak anu lumpat bari pating irihil suka seuri silih sirig .“ Geuraheun Ibu ! sakitu budak piindung wungkul , teu kalis ngaringkang , sakalieunka buruan ge teu weleh ngikintil ” Bu Rosadi anu nembal teh.Sajungna pa Rosadi sarimbit amitan . Ceg deui kana hanca bacaeun . Kareret pamajikan ngojengkang ka jero imah . Analisis: Analisis Tema : Hate Awewe Pelaku : - utama : Ibu Neni (Bageur) Pa Rosadi (Bageur) - Panambah : Ibu Ida (Bageur) PowerPoint Presentation: 3. Latar / setting : tempat : 1. di bumi 2. di jalan : waktu : siang, wengi. : suasana : sedih. 4. Galur : maju 5. Amanat : urang ulah gampang putus asa. 6. Sudut Pandang : orang pertama (abdi). PowerPoint Presentation: 6 . Ga lur Awal Carita Suspend Klimaks Anti Klimaks Akhir a . Awal Carita : Garwa anu oge sarua darehdeh tandana miconggah .“ Barade angkat ka mana atuh , ieu teh ….?” ……………………….. teu kalis ngaringkang , sakalieunka buruan ge teu weleh ngikintil ” Bu Rosadi anu nembal teh.Sajungna pa Rosadi sarimbit amitan . Ceg deui kana hanca bacaeun . Kareret pamajikan ngojengkang ka jero imah . PowerPoint Presentation: b . Suspend : Teu kungsi lila manehna norojol deui bari nanggeuygelas dieusi cikopi karesep kuring . …………………………………………… ! Harita ogeteu dipalire , diantepkeun we. Keur barang mimiti mah nyarita kitu . Sok gancang dilelemu , bari diyakinkeun yen sok sanajan teu diparengkeun boga turunan , tapi pikeun diri kuringmah rumah tangga jeung manehna ngarasa bagja bae . Jeung saenyana kuring mah nyaritakitu teh . c . Klimaks : Rido,teu katumpangan geuneuk maleukmeuk . Tong boroning diwayuh sanajan bade dikeser oge , Neni ……………………………. Ashar bisi kaburu ahir manten !” Henteu kudu dititah ngadua maraneh , sabari ka jero imah . Saditinggalkeunana ku nu jadi pamajikan . Pikiran jadi galideur , dirobeda kulamunan teu pararuguh . Dadakuna mikiran obrolan bieu , naha nyaan ………………………… katempo dua urang awewekeur leumpang bareng , sanggeus deukeut jadi sidik kanu duaan teh , anu kaos beureum mahsi Cucu , anu hiji deui mah teuing saha henteu apal . PowerPoint Presentation: c . Anti Klimaks : Paingan Ti kajauhan oge si Cucu mahsura-seuri . Kungsi ka ajar basa keur di SDna , ngan teu kungsi boga ijasah kaburu ayaanu narikan kawin , tapi teu lila rumah tanggana . ………………………………………………… tukangeun .“ Kitu we nya bongoh ti pamajikan teh , dasar lalaki mata karanjang ! teu kaopninggal imbit badag mani moho , poho kana sagala rupa !” Neni nengtrewelang bari nulak cangkeng . d . Akhir : Kareret beungeutna kuraweud haseum.Kuring ngan ukur melengek ! Teu kaharti ku pikiran anu jadi pamajikan . Karek maling reret ge geus sakitu werana , komo lamun kuring tulus nyandung . Beu ….. Kiamattea meureun !


text:
Leungeun
Leungeun nya éta anggota awak ti mimiti siku atawa ti mimiti pergelangan leungeun nepi ka tungtung ramo. [1]
Bagian[édit | sunting sumber]
1. Indung Leungeun [2]
2. Curuk [2]
3. Jajangkung [2]
4. Jariji [2]
5. Cinggir [2]
Tulang Leungeun[édit | sunting sumber]
Aya 27 tulang anu mangrupa carangka dasar leungeun jeung pergelangan leungeun. [3] Tulang-tulang ieu dikelompokeun jadi carpals, metacefarpals, sarta falang. [3] Pergelangan leungeun nya éta sendi anu pang kompleksna dina awak.[3] Bagian ieu diwengku ku dalapan tulang karpal anu dikelompokeun jadi dua jajar gumantung kana gerakanana.[3] Ti radial nepi ka ulnaris, jajar proksimal diwangun ku os skafoid, ngawangun semi bulan, triquetrum, sarta ngawangun kacang tulang.[3] Di arah anu sarua, jajar distal diwangun ku trapezium, sagi opat anu dua sisina saluyu, lumangsung, jeung béngkok.[3] Sakabéh tulang karpal pergelangan miboga fungsina masing-masing kajaba os pisiformis. [3] Tangan berisi 5 metakarpal tulang. Setiap metakarpal ditandai sebagai memiliki dasar, poros, leher, dan kepala. Tulang metakarpal pertama (jempol) adalah terpendek dan paling mobile. Hal berartikulasi proksimal dengan trapezium. Yang lainnya 4 metacarpals mengartikulasikan dengan trapesium, terjadi, dan bengkok di pangkalan. Setiap kepala metakarpal berartikulasi distal dengan falang proksimal setiap digit.
Leungeun miboga opat welas phalanges.[3] Tiap digit miboga tilu phalanges nya éta proksimal, tengah, jeung distal, iwal indung leungeun ngan miboga memfalanghalanges hungkul.[3]


text:
Rasi Béntang
Rasi Béntang nyaeta pengelompokan béntang-béntang di langit nu katempo dina wilayah nu tangtu dina waktu peuting dina wangun konfigurasi imaginer atawa hayalan.[1] Rasi béntang ogé bisa disebut kalayan istilah konstelasi.[1] International Astronomical Union (Persatuan Astronomi Internasional), lembaga anu berwenang dina méré ngaran objek-objek langit, sacara resmi ngaku 88 rasi béntang anu diwangun kana 12 zodiak, 28 rasi béntang di belah kalér, sarta 48 rasi béntang di belahan kidul.[1] Bangsa Yunani Kuna geus saprak lila ngimeutan ayana jumplukan-jumplukan béntang di langit bagian kalér.[1] Maranéhanana saterusna méré ngaran jumplukan-jumplukan béntang ieu kalayan ngaran-ngaran sato atawa sipat mitologi, contona rasi béntang Leo anu hartina singa, Pisces anu hartina lauk, sarta Taurus anu hartina banténg.[1] Sedengkeun rasi béntang Andromeda, Cassiopeia, sarta ngaran inohong-inohong heroik anu aya di jero mitologi Yunani.[1] Pikeun pengelompokan béntang-béntang dina hiji rasi, béntang-béntang éta diproyeksikeun heula dina hal langit nu saterusna dikelompokeun, ku kituna anggota-anggota hiji rasi béntang sabenerna teu padeukeut sarta bisa pajauh.[1] Alatan éta, euweuh hubungan fisis antara béntang-béntang dina hiji rasi béntang.[1] Sawatara rasi béntang ngan bisa ditempo dina usum-usum nu tangtu alatan ayana pergerakan bumi ngalingkung panonpoé.[1] Bagian langit anu kasampak dina jero peuting di tempat-tempat nu tangtu sacara lalaunan robah babarengan kalayan pergerakan bumi kasebut.[1] Para panalungtik anu aya di tempat anu béda ogé nempo bagian anu béda ti langit.[1] Saurang panalungtik béntang di khatulistiwa contona bisa nempo sakumna rasi béntang sepanjang taun, tapi nu nalungtik di Kutub Kalér atawa Kutub Kidul ngan bisa nempo bagian nu tangtu ti rasi béntang.
Angka Rasi Béntang[édit | sunting sumber]
Dina peta béntang umumna pikeun nandaan jajaran "pola" anu ngawakilan wangun anu méré ngaran ka rasi béntang.[2] Tapi, konstelasi IAU ngahartikeun kalayan watesna (ditembrakkeun kalayan koordinat langit) sarta lain ku pola sarta konstelasi anu sarua ngabogaan sawatara varian dina representasina.[2] Konstélasi kudu dibédakeun ti asterisms.[2] Asterisms pola atawa wangun béntang anu henteu patali jeung konstelasi nu dipikanyaho, tapi tetep sacara lega diaku ku jelema awam atawa dina komunitas astronomi amatir.[2] Conto asterisms kaasup tujuh béntang caang dina Ursa Mayor dipikawanoh minangka "Bajak" di Éropa atawa "biduk" di Amérika, sarta minangka "Segitiga Usum Halodo", hiji segitiga badag kasampak di langit peuting usum halodo di belahan kalér sarta diwangun ti béntang-béntang caang Altair, Deneb sarta Vega.[2] Samentara pangelompokan béntang konstelasi resmi ditunjuk ku IAU, ieu henteu hartina yén béntang-béntang di konstelasi anu sok dikelompokkeun babarengan di rohang jomantara.[2] Sakapeung fisik bentang deukeut atawa sarua jeung nu séjén, kawas Pleiades.[2]


text:
SMA
SMA mangrupa singgetan tina Sekolah Menengah Atas anu mangrupa salasahiji atikan menengah umum anu jadi tuluyan tina atikan dasar[1]. Pendidikan menengah mangrupa lanjutan ti atikan dasar[1].Luyu jeung UU no.20 taun 2003 atikan dibagi jadi tilu nya éta atikan dasar, atikan menengah jeung atikan luhur[1].Atikan menengah diwincik deui jadi sababaraha rupa nya éta atikan menengah umum jeung atikan menengah kejuruan[1].Atikan menengah wangunna Sekolah Menengah Atas (SMA), Madrasah Aliyah (MA), sekolah menengah kejuruan (SMK), jeung madrasah aliyah kejuruan (MAK), atawa wangun séjén anu sadarajat[1].
Kurikulum atikan dasar jeung menengah[édit | sunting sumber]
Kurikulum atikan dasar jeung menengah kudu aya pendidikan agama, pendidikan kewarganegaraan, basa, matematika,ilmu pengetahuan alam, ilmu pengetahuan sosial,seni jeung budaya,pendidikan jasmani jeung olahraga,keterampilan/kejuruan, jeung muatan lokal[1].
Daftar SMA di Jawa Barat[édit | sunting sumber]
Dihandap ieu aya sababarahahiji daftar ngaran-ngaran sakola SMA Negeri di Jawa Barat:
1.SMK Negeri 1 Ciamis[2].
2.SMA Negeri 3 Kuningan[2].
3.SMA Negeri 2 Bandung[2].
4.SMA Negeri 5 Bandung[2].
5.SMA Negeri 1 Subang[2].
6.SMA Negeri 2 Subang[2].
7.SMA Negeri 3 Subang[2].
8.SMA Negeri 1 Jalancagak[2].
9.SMA Negeri 1 Sagalaherang[2].
10.jeung réa-réa deui.


text:
Kumpulan carpon “Halis Pasir” méh hatam dua balikan dina waktu dua poé. Rebo Kemis. Hayang maluruh sing gemet, sastra nu ceuk anjeun éndah téh lebah mana? Tilu belas carpon ti Pa Us Tiarsa R., dibaca. Ti mimiti “Halis Pasir” nu nyaritakeun kaayaan di lembur singkur, nepi ka “Diantos di Sarayévo” nu nyaritakeun si kuring nu keur naék gondola di gawireun Gunung Alpen, Éropa. Ti nu basajan “Buah” nepi ka nu rékonstruksi “Karémbong Srangéngé” ceuk téori sastra téa mah. Cindekna, kataji pisan ku cara ngulinkeun basa jeung psikologis tokohna.
Tapi batan “Halis Pasir”, nu kokolébatan dina kongkolak téh mungguh halis anjeun baé. Halis nu nginjeumkeun bukuna. Halis kelir coklat semu beureum nu ngembat luhureun kongkolak panon anjeun nu seukeut lir panon heulang. Halis nu matak nambahan nyari mun anjeun keur embut. Halis anjeun, halis nu mantengkeun sagala rasa.
Maca gé teu nyalsé, da dina unggal lambar kumpulan carponna ngolébat imut anjeun. Dina unggal kalimahna aya hégak jeung ambekan anjeun. Anjeun ngajak ocon dina unggal spasi antar kecapna.
Lir carpon-carpon dina “Halis Pasir”, nu unggal kecapna nyidem mantra keur pamacana. Kedaling kecap anjeun gé lir mantra. Kedaling kecap tina haté niruk kana haté. Kecap nu matak ngagalura. Kecap nu mampuh nalimbengkeun rasa. Mungguh nyastra, mungguh nyusuk kana sukma.
Ayeuna poé Jumaah, rék mulangkeun buku kumpulan carpon “Halis Pasir” téh. Ceuk anjeun bukuna can réngsé dibaca. Naha atuh kalah diinjeumkeun? Nu matak hayang geura mulangkeun. Bisi anjeun rék maca. Lian ti éta, teu bisa mungkir. Aya haté nu hayang geura patepung deui. Teuing haté anjeun mah, nu puguh mah haté nu ieu. Teuing saupama duanana kétang!
Sapuluh menit deui ujian réngsé. Ujian téh kesel kacida teu siga sasarina. Naha karasa lila sotéh bari jeung nungguan anjeun kitu? Jaba ti tabuh tilu kénéh méga geus kulawu. Sieun kaburu breg hujan. Mapalérkeun haté, mukaan sms ti anjeun. Sabenerna mah dipahing pisan keur ujian muka sms téh, tapi salila pengawas teu nyahoeun mah, teu nanaon. Nyeh imut sorangan. “Tabuh satengah lima tiasa, Tétéh?” Cenah. Kitu tungtung smsan jeung anjeun tadi beurang.
Pilimameniteun deui hujan kalah ngaheureuyan. Mimitina cluk-clak tuluy ngeprul nepika ngagebrét badag. Angin nyéok bakat ku tarik. Haté gegeremet. Nu dikedalkeun mah nun Gusti, mugia ieu hujan téh pinuh barokah. Tapi keukeuh, haté teu bisa mungkir. Hujan! Naha anjeun teu nyaho di wayah?! Apan nohonan pasini téh wajib bin kudu!
Duh, jaba anjeun siga nu nganti-nganti deuih. Ngasms gé sabaraha kali pilimameniteun tepung téh. “Téh, hujan. Antosan wé atuh nya dugi raat.” “Akang di jalan badé ka dinya.” “Engké tepang di payuneun kampus wé.” Sms ti anjeun murudul.
Bél réngsé ujian disada. Kertas ujian dikumpulkeun, bari haté tagiwur. Lain tagiwur ku soal ujian nu hésé, tagiwur sabab anjeun pasti kahujanan.
Réngsé mikeun soal ka pengawas ujian, nungguan di kelas. Najan karék opat kali tepung, unggal rindat jeung polah anjeun nu basajan, mungguh ngait dina ati manteng dina angen. Kasebut langka, tepung opat kali sotéh lain dina jero waktu saminggu, tapi dina jero waktu tilu bulan. Tilu kali tepung saméméhna mah, taya nu ngolébat. Ngan sanggeus tepung nu kaopatkalina poé Salasa soré, aya nu nyusuk dina sukma.
Pédah sarua pamilon diskusi sastra antar kampus harita téh. Lawunganana unggal Minggu salila sabulan. Teu engeuh saméméhna mah. Wawanohan sotéh basa anjeun keur maca kumpulan sajak “Nu Nyusuk Dina Sukma” yasana Chyé Rétty Isnéndés. Geuning sarua resep sajak Chyé.
Bari nungguan nu tatahar mungkas acara, anjeun ngajak gunem. Nembrakkeun kapunjulan sastrana. Pogot puguh ngabandunganana. Asa éra parada sabab éléh pamanggih. Hanjakal, harita téh Minggu panungtung lawungan sastra.
Hapé disada, aya sms ti anjeun. Klik dibaca bari nyumput.
“Téh, abdi di payuneun kampus.”
“Di kelas kénéh, ngiuhan heula atuh ka tempat parkir, Kang. Engké tepang di dinya. Diantos sakedap.”
Pengawas ujian kaluar, teu sirikna lumpat ka tempat parkir téh. Bari dina pipikiran mah kokolébatan waé pasemon, cara imut, sikep, jeung cara nyarita anjeun. Komo halis nu ngembat luhureun kongkolak panonna mah. Duuuh! Mani hayang geura tepung, hayang geura ningali halisna. Hayang geura mapalérkeun nu dulugdugdag dina haté.
Barang tepung, awak nu jangkung téh katingali cipruk. Buuk nu kelir coklat semu beureum wé nu teu baseuh téh. Anjeun maké sendal capit paranti ka gunung, dicalana panjang jeans hideung, maké kaos laju dijékét hideung. Résléting jékétna dibukakeun. Jam tangan hideung nolol dina pigeulangna. Mantes jeung nyari wé katingalina da pakulitana bodas ti dituna. Ari waktuna embut panonna rada sipit. Duh, mungguh matak niruk kana jajantung. Naha anjeun nyaho, yén aya nu sok maling neuteup bulu halisna?
Langit beuki surak, émprak ku cai hujan. Réma teuing ku tiis kacida lir dibulen salju basa song sasalaman téh. Komo basa cegna pisan mah. Tiis, lir carpon “Salju dina Bulu Panon”. Rasa nu dianteurkeun tina réma anjeun susulusup laun-laun kana haté. Éndaaah téh!
Ti dinya, mimiti teu wasa ningali halis anjeun deui. Halis nu mun diteuteup téh geus karuhan matak ngageterkeun saalam sukma. Ku ngadangu anjeun nu keur cacarita gé, geus aya nu gegeleseran dina haté siga keur maén sky dina jukut és nu dicaritakeun ku Pa Us Tiarsa dina carpon “Diantos di Sarayévo”. Teuing naon eusining gunem anjeun, da ieu pangacian kabur tiheula ninggalkeun dununganana.
Bohong mun anjeun teu ngarasa hal anu sarua téh. Da geuning sanggeus buku dipulangkeun, anjeun teu terus mulang. Kalah méré hiji amplop eusi naskah carpon tuluy ngajak nganteurkeun balik. Anjeun ngasongkeun hélem. Hélem ditampa, bari keukeuh teu wani neuteup anjeun.
Clé tukangeun anjeun. Ceg, réma nyekelan kana cangkéng anjeun. Biur, meulah hujan nu kari miripisna. Moal dicaritakeun sagemblengna, naon nu digunemkeun antara haté jeung haté nalika meulah jalan layang Pasopati. Moal dicaritakeun sagemblengna, naon anu dipilampah antara réma jeung cekelanana nalika cai hujan beuki rembes kana sela-sela haté. Ssst...!
“Ati-ati Téh, padahal maghrib heula tadi téh.” Sms ti anjeun basa geus nepi di imah. Hujan nu sakitu keur séahna milu ngémprakan ieu rasa. Hawa banget tiis tapi dina jero dada aya cahya nu sanajan kakalicesan, karasana mungguh haneut.
Anjeun nyaho, moal ku saha deui diropéana carpon téh. Pancén téh pan narima naskah jeung milah-milah mana nu alus pikeun naék citak. Nepi ka wanci tengah peuting maca naskah carpon ti anjeun téh. Dibaca sababaraha kali balikan sina bener ébréh maksud nu nyamuni téh. Naskah carpon nu sanggeus ditalungtik makna kecap-kecapna, matak héhéaban panas kana awak. Naskah carpon nu ceuk pamanggih sapribadieun mah, sastrana éstu hirup dina unggal kecapna. Gaya basana ngaharib-harib gaya Pa Us Tiarsa dina “Goong Kaimpi Totos”.
Naskah carpon nu mundut pamuseur pikiran. Naskah carpon nu boh caritana boh tokohna, sanggeus dipikir sabaraha kali balikan... asa... sarua jeung nu keur karandapan. Hiji carita ngeunaan lalaki nu keur nganti-nganti jawaban “muhun” ti hiji wanoja.
Moal diropéa, geus wé langsung dibikeun sagemblengna naskah téh ka rapat rédaksi isuk. Inggis ngurangan eusining eusina.
Naskah bacaeun numpuk kénéh. Panon geus beurat kacida. Isuk, Saptu téh rapat rédaksi majalah mahasiswa. Kudu geus sadia naskah nu dipilih keur naék citak jeung alesan naon punjulna. Deadline! Majalah mahasiswa kudu maneuh medal poé Salasa awal bulan.
“Naskah carponna tos diaos? Kumaha tiasa ditampi?” Sms ti anjeun basa panon geus reupreupan tapi dumadakan cénghar deui.
Uleng mikir salila-lila, dibales kieu “atos. Upami ieu carita pondok luyu saur rapat rédaksi énjing, sareng tiasa naék citak, hartosna baris aya carita panjang. Diantos wé engké kaputusanana édisi Salasa payun.”
Haté banget kebek ku kabungah. Bawirasa geus dikirim smsna mah, haté asa reugreug. Asa reueus ka diri sorangan pédah bisa malikkeun kapanasaran keur anjeun kalawan merenah. Keun antep sina teu bisa saré!
Hapé disada deui, “mugia laksana, tiasa ditampi. Sabab trésna téh lain ngan kudu dihirupkeun dina alam ciciptan, tapi mungguh kudu dihuripkeun dina kanyataan.”
Teu ieuh dijawab deui, ngan dina lambaran haté, mimiti aya prolog pikeun hiji carita. Carita nu nganti disorang. Carita nu pasti éndah pikeun nu ngalalampahna.
Mujahidin, Februari 2011
Haturan “Halis Pasir”


text:
Niels Bohr
Niels Henrik David Bohr atawa anu kasohor Niels Bohr (gumelar tanggal 7 Oktober 1885 - maot 18 Nopémber 1962) nya éta élmuwan asal Denmark anu ngawanohkeun téori atom bohr anu ngagambarkeun susunan atom sacara rinci, gampang, jeung akurat[1][2]. Ku karyana ieu, Bohr meunangkeun panglélér nobél fisika dina taun 1922[1]. Lalaki anu lahir di Konpenhagen nya éta anak ti ahli fisika, Christian Bohr, profésor fisika di Universitas Konpenhagen, indungna nya éta ahli dina widang atikan, matakna teu anéh lamun kamampuh Bohr dina widang atikan kacida méncrongna[1].
Bohr meunangkeu gelar doktor fisika ti Universitas Konpenhagen dina taun 1911, tuluy manéhna miang ka Cambridge, Inggris[1][2]. Dibingbing ku J.J. Thompson, élmuwan anu manggihan éléktron, Bohr mulai diajar tur mekarkeun tiori-tiorina[2][1]. Bohr miang deui ka Mencheser pikeun diajar ka Ernest Rutherford anu manggihan inti atom[1][2]. Di Menchester ieu, Bohr naratas tiori ngeunaan struktur inti atom sacara lengkep anu ngarujuk tina tiori Plant jeung Rutherford[1][2].
Sabada Denmark dijajah ku NAZI, Jerman dina taun 1940, Bohr kabur ka Swedia sabab manéhna nya éta anti-NAZI, lian ti éeta Bohr ogé boga teureuh yahudi[2]. Ti Swedia, Bohr kabur deui ka Inggris tuluy ka Amerika, di ditu Bohr ngabdikeun diri dina widang fisika atom pikeun masalah-masalah pulitik katut katingtriman anu muncul alatan senjata atom[2]. Bohr ogé mantuan tentara sekutu pikeun nyieun bom atom salila perang lumangsung[1]. Sabada perang réngsé, Bohr balik deui ka Denmark, manéhna maot di Konpenhagen tanggal 18 Nopémber 1962[1].


text:
Surat
Surat nyaéta alat komunikasi anu ngagunakeun basa, sangkan informasi atawa warta bisa katarima ku nu maca.[1] Ti jaman baheula nepi ka ayeuna jalma teu bisa leupas tina kapentingan jeung jalma lian boh nu aya di sabudeureunana, boh nu aya di jauhna.[1] Ngaliwatan surat, sagala béwara, pernyatan, katerangan, pameredih, laporan, jeung pamondah bisa gampang kaharti maksudna.jaman baheula mah wangun surat kacida basajanna, boh cara nulisna, boh cara ngirimkeunana.[1] Sok sanajan ayeuna alat komunikasi geus sakitu majuna saluyu jeung kamajuan téknologi, peranan surat angger dipikabutuh.[1]
Fungsi Surat[édit | sunting sumber]
- Sarana komunikasi.[1]
- Wawakil atawa duta[1]
- Barang bukti anu kuat[1]
- Sumber data[1]
- Sarana pangéling-éling[1]
- Jaminan[1]
- Média anu ngiket anu mibanda kakuatan hukum[1]
- Alat promosi.[1]
Jenis-jenis Surat[édit | sunting sumber]
- Surat kulawarga: sipatna kakulawargaan dina hirup kumbuh sapopoé saperti antara sobat jeung sobat, anak jeung kolot, lanceuk jeung adi.[1]
- Surat Niaga: ditulis ku jalma anu bagerak dina lapangan buniaga jeung pausahaan, eusina ngeunaan buniaga.[1]
- Surat Dines,ditulis ku lembaga/ instansi pamaréntah/ swasta, eusina ngeunaan kadinesan jeung sagala formalitasna.[1]
- Surat Organisasi, ditulis ku organisasi anu sipatna merjuangkeun gagasan organisasi.[1]
Kauntungan Surat[édit | sunting sumber]
Babagian Surat[édit | sunting sumber]
- Puhu Surat,nuduhkeun idéntitas lembaga/ organisasi, biasana biasana dikaluarkeun ku lembaga, pausahaan, organisasi/ instansi.[2]
- Tempat jeung Titimangsa, tempat nuduhkeun lokasi nalika nulis surat, titimangsa nuduhkeun tanggal nalika nulis surat.[2]
- Nomer Surat, dicantumkeun sangkan gampang nalika sawaktu-waktu dibutuhkeun.[2]
- Lampiran, nuduhkeun dokumén anu dihijikeun kana surat.[2]
- Hal, poko eusi surat[2]
- Alamat, dimimitian ku kecap kahatur.[2]
- Salam bubuka, kalimah bubuka minangka panghormat di awal surat.[2]
- Paragraf bubuka, saméméh asup kana inti pasualan, minangka panganteur kana inti.[2]
- Eusi Surat, masalah poko dina surat.[2]
- Panutup, ahir surat anu sipatna harepan, paneges tur aya hubunganana jeung sopan santun.[2]
- Salam Panutup[2]
- Tanda tangan[2]
- Tembusan, pikeun ngagampangkeun pamariksaan lamun aya pihak séjén anu aya patalina jeung éta surat.[2]
Catetan


text:
Mencek
Mencek atawa kidang nyaéta bangsa uncal dina genus Muntiacus, anu dina basa Inggris katelah ogé Barking Deer. Mencek téh minangka bangsa uncal pangkolotna, umurna 15-35 juta taun, nu fosilna kapanggih ti lapisan Miosin di Prancis jeung Jérman.
Spésiés nu aya ayeuna pituin Asia Tenggara, nu sumebar di wewengkon Austronesia, ti India jeung Sri Langka nepi ka Cina wewengkon kidul, Taiwan, jeung pulo-pulo Indonésia. Mencek Cina (M. reevesi geus lila dibawa ka Inggris, sahingga kiwari geus sumebar di wilayahna. Kusabab hirup di wewengkon tropis, mencek bisa kawin iraha wae sapanjang taun. Jaluna aya tandukan (pondok) nu bisa coplok jeung tumuwuh deui, tapi tarung marebutkeun wilayah mah sok maké 'sihung'na.
Kiwari, mencek nu dipikawanoh digolongkeun kana sapuluh spésiés:
- Mencek India atawa Mencek Biasa, M. muntjak
- Mencek Cina (M. reevesi)
- Mencek Hideung (M. crinifrons)
- Mencek Fea, ''M. feae''
- Mencek Koneng Bornéo (M. atherodes)
- Mencek Roosevelt (M. rooseveltorum gongshanensis
- Mencek Raksasa, M. vuquangensis
- Mencek Truong Son Muntiacus truongsonensis
- mencek Daun M. putaoensis


text:
Surupna panon poe dina wanci magrib kamari, jadi ciciren rengsena ibadah saum urangsalila sabulan campleng, kuru cileuh kentel peujit dina waktu sabulan, lantaran ngalaksanakeunsaum jeung taraweh sarta ibadah±ibadah Ramadan sigana ku urang sadaya geus dilaksanakeun.Ayeuna urang sadaya mulang deui kana kaayaan sakumaha biasa deui, sabab poe ieudiharamkeun saum, poe ieu waktuna urang sadaya suka bungah, bungah lain lantaran lobadahareun atawa make pakean sarwa anyar, tapi bungah lantaran urang sadaya parantos lulus tinaujian nu cukup beurat, bungah lantaran geus tamat ngalaksanakeun parentah Allah nyaeta ibadahsaum Ramadan. Para µaidin« Rengse urang ngalaksanakeun ibadah saum sabulan lilana kalawan pinuh harepan mugia ditampi ku Allah Swt. Sahingga jadi wasilah pikeun ngahontal Ridlo katutmagfiroh mantenna aamiin..Sok sanaos shaum dilaksanakeun ku urang ngan sabulan nu lamina 29 atawa 30 poe, tapi buah sareng mangfa¶atna mugi bisa karaos ku urang sataun, malah salila urang masih hirup dialam dunya, margi Allah swt. ngawajibkeun shaum ka jalma ± jalma anu ariman sangkan jadi jalma anu takwa .Tangtuna oge lain ngan ukur sabulaneun, dina bulan Romadlon wungkul. Hikmah atawa buah tina ibadah shaum kudu katara tur karasa salila urang hirip keneh di alam dunya, sartaditeruskeun tepi ka alam akherat, sahingga dimana urang paamprok jeung allah swt.dina kaayaanAllah ridho ka urang tur urang oge ridho ka Allah swt. Para µaidin rawuh a¶idat rohimakumullohnyakitu deui, buah tina ibadah shaum lain ukur keur sasoranganeun wungkul, tapi kudu mibandaajen sosial, nu karasa ni¶mat sarta mangfa¶atna lain ku urang wungkul tapi oge ku balarea, nu jadi anggota masyarakat . Mun keur saurang pamingpin, mangfa¶at sarta hikmah shaum bisakatinggali sarta karasa ku anak buahna, nu mangrupa jeujeuhan nu mawa kana kasalametan sartakasejahteraan nu walatra. Mun keu anak buah, atawa rahayat, kudu katinngali tina kata¶atan sartakapatuhan anu satia kanu jadi pamingpin.Keur nu beunghar nu dititipan harta nu loba bakalkatara tur karasa berehannana kanu butuh. Keur nu loba pangabutuh atawa nu kokoro, bakalkatara sikep hormatna tur babantuna nu satia kanu beunghar. Keur saurang pedagang bkal leuwihati-ati dina urusan jual meuli. Moal wani deui ngajual ku timbangan anu hampang, meuli kutimbangan anu beurat. Cindekna mah buah tina ibadah shaum, ayana parobahan tina nu gorengkanu alus. Nu disebut bener jeung alusna ibadah, lain ukur ditinggali tina cara jeung tempat sarta
Jumat, 29 Maret 2013
NASKAH KHUTBAH IDUL FIR
Assalamu’alaikum Wr.Wb.,
Surupna panon poe dina wanci magrib kamari, jadi ciciren rengsena ibadah saum urangsalila sabulan campleng, kuru cileuh kentel peujit dina waktu sabulan, lantaran ngalaksanakeunsaum jeung taraweh sarta ibadah±ibadah Ramadan sigana ku urang sadaya geus dilaksanakeun.Ayeuna urang sadaya mulang deui kana kaayaan sakumaha biasa deui, sabab poe ieudiharamkeun saum, poe ieu waktuna urang sadaya suka bungah, bungah lain lantaran lobadahareun atawa make pakean sarwa anyar, tapi bungah lantaran urang sadaya parantos lulus tinaujian nu cukup beurat, bungah lantaran geus tamat ngalaksanakeun parentah Allah nyaeta ibadahsaum Ramadan. Para µaidin« Rengse urang ngalaksanakeun ibadah saum sabulan lilana kalawan pinuh harepan mugia ditampi ku Allah Swt. Sahingga jadi wasilah pikeun ngahontal Ridlo katutmagfiroh mantenna aamiin..Sok sanaos shaum dilaksanakeun ku urang ngan sabulan nu lamina 29 atawa 30 poe, tapi buah sareng mangfa¶atna mugi bisa karaos ku urang sataun, malah salila urang masih hirup dialam dunya, margi Allah swt. ngawajibkeun shaum ka jalma ± jalma anu ariman sangkan jadi jalma anu takwa .Tangtuna oge lain ngan ukur sabulaneun, dina bulan Romadlon wungkul. Hikmah atawa buah tina ibadah shaum kudu katara tur karasa salila urang hirip keneh di alam dunya, sartaditeruskeun tepi ka alam akherat, sahingga dimana urang paamprok jeung allah swt.dina kaayaanAllah ridho ka urang tur urang oge ridho ka Allah swt. Para µaidin rawuh a¶idat rohimakumullohnyakitu deui, buah tina ibadah shaum lain ukur keur sasoranganeun wungkul, tapi kudu mibandaajen sosial, nu karasa ni¶mat sarta mangfa¶atna lain ku urang wungkul tapi oge ku balarea, nu jadi anggota masyarakat . Mun keur saurang pamingpin, mangfa¶at sarta hikmah shaum bisakatinggali sarta karasa ku anak buahna, nu mangrupa jeujeuhan nu mawa kana kasalametan sartakasejahteraan nu walatra. Mun keu anak buah, atawa rahayat, kudu katinngali tina kata¶atan sartakapatuhan anu satia kanu jadi pamingpin.Keur nu beunghar nu dititipan harta nu loba bakalkatara tur karasa berehannana kanu butuh. Keur nu loba pangabutuh atawa nu kokoro, bakalkatara sikep hormatna tur babantuna nu satia kanu beunghar. Keur saurang pedagang bkal leuwihati-ati dina urusan jual meuli. Moal wani deui ngajual ku timbangan anu hampang, meuli kutimbangan anu beurat. Cindekna mah buah tina ibadah shaum, ayana parobahan tina nu gorengkanu alus. Nu disebut bener jeung alusna ibadah, lain ukur ditinggali tina cara jeung tempat sarta
Surupna panon poe dina wanci magrib kamari, jadi ciciren rengsena ibadah saum urangsalila sabulan campleng, kuru cileuh kentel peujit dina waktu sabulan, lantaran ngalaksanakeunsaum jeung taraweh sarta ibadah±ibadah Ramadan sigana ku urang sadaya geus dilaksanakeun.Ayeuna urang sadaya mulang deui kana kaayaan sakumaha biasa deui, sabab poe ieudiharamkeun saum, poe ieu waktuna urang sadaya suka bungah, bungah lain lantaran lobadahareun atawa make pakean sarwa anyar, tapi bungah lantaran urang sadaya parantos lulus tinaujian nu cukup beurat, bungah lantaran geus tamat ngalaksanakeun parentah Allah nyaeta ibadahsaum Ramadan. Para µaidin« Rengse urang ngalaksanakeun ibadah saum sabulan lilana kalawan pinuh harepan mugia ditampi ku Allah Swt. Sahingga jadi wasilah pikeun ngahontal Ridlo katutmagfiroh mantenna aamiin..Sok sanaos shaum dilaksanakeun ku urang ngan sabulan nu lamina 29 atawa 30 poe, tapi buah sareng mangfa¶atna mugi bisa karaos ku urang sataun, malah salila urang masih hirup dialam dunya, margi Allah swt. ngawajibkeun shaum ka jalma ± jalma anu ariman sangkan jadi jalma anu takwa .Tangtuna oge lain ngan ukur sabulaneun, dina bulan Romadlon wungkul. Hikmah atawa buah tina ibadah shaum kudu katara tur karasa salila urang hirip keneh di alam dunya, sartaditeruskeun tepi ka alam akherat, sahingga dimana urang paamprok jeung allah swt.dina kaayaanAllah ridho ka urang tur urang oge ridho ka Allah swt. Para µaidin rawuh a¶idat rohimakumullohnyakitu deui, buah tina ibadah shaum lain ukur keur sasoranganeun wungkul, tapi kudu mibandaajen sosial, nu karasa ni¶mat sarta mangfa¶atna lain ku urang wungkul tapi oge ku balarea, nu jadi anggota masyarakat . Mun keur saurang pamingpin, mangfa¶at sarta hikmah shaum bisakatinggali sarta karasa ku anak buahna, nu mangrupa jeujeuhan nu mawa kana kasalametan sartakasejahteraan nu walatra. Mun keu anak buah, atawa rahayat, kudu katinngali tina kata¶atan sartakapatuhan anu satia kanu jadi pamingpin.Keur nu beunghar nu dititipan harta nu loba bakalkatara tur karasa berehannana kanu butuh. Keur nu loba pangabutuh atawa nu kokoro, bakalkatara sikep hormatna tur babantuna nu satia kanu beunghar. Keur saurang pedagang bkal leuwihati-ati dina urusan jual meuli. Moal wani deui ngajual ku timbangan anu hampang, meuli kutimbangan anu beurat. Cindekna mah buah tina ibadah shaum, ayana parobahan tina nu gorengkanu alus. Nu disebut bener jeung alusna ibadah, lain ukur ditinggali tina cara jeung tempat sarta
waktuna wungkul, tapi bener jeung alusna ibadah bisa ditingali buahna dina kahirupan sapopoe.Sok sanajan carana merenah numutkeun sunnah, ari hikmah atawa buahna teu karasa ngeunahmangka eta ibadah the can tangtu bisa ditarima ku allah swt. Sakumaha diterangkeun dina hijiriwayat yen aya saurang ibu anu getol solatna, geus puguh anu fardu, dalah anu hukumna sunnahoge estu teu aya nu kaliwat. Para sahabat meunteun ka eta awewe teh tangtu bakal jadi ahlisawarga. Sabab ditingali tina getolna shaolat. Tapi, numutkeun rosululloh saw. Eta awewe tehlain pisurgaeun tapi bakal jadi ahli naraka. Para sahabat kaget, teras naroskeun ka Rosulngeunaan alesanana, Rosul ngawaler,yen eta awewe teh sanajan getol shalat, tapi lobanganyerikeun atawa ngaganggu ka tatanggana. nuduhkeun yen shalat nu rajin dilakonan ku etaawewe, ngan saukur merhatikeun cara, tempat jeung waktuna wungkul. Teu merhatikeun kanahikmah atawa buah tina eta shalat. Nyaeta akhlak anu hade jeung mulya ka tatangga, minangka batur hirup sapopoe.Allohu Akbar«Allohu akbar«Walillahil HamdPara µaidin rawuh µaidat rohimakumulloh!Mudah-mudahan ibadah shaum nu ayeuna, bisa nganteurkeun kana tumuwuhnakasadaran dina diri urang, sahingga buahna teu ngan sakadar ganjarna wungkul nu katarima, tapimibanda kakuatan pikeun ngarobah sikep laku nu teu merenah numutkeun agama, jadi sikep lakunu merenah numutkeun agama, sahingga mawa kana kasalametan dunya sarta akherat
Langganan: Poskan Komentar (Atom)


text:
Saroja
Saroja (Nelumbo nucifera Gaertn.) nyaéta spesies tutuwuhan cai ti genus Nelumbo (taraté) anu asalna ti India. Di Indonésia, tutuwuhan ieu ogé mindeng disebut taraté anu sabenerna mangrupakeun genus Nymphaea. Saroja kungsi dipikawanoh kalawan ngaran binomial Nelumbium speciosum (Willd.) atawa Nymphaea nelumbo.
Gagangna ngawangun silinder anu kosong di tengahna pikeun jalan ngaliwat hawa. Daunna aya dina beungeut cai, kaluar tina gagang anu asalna tina akar anu aya dina jero leutak atawa dadampar balong, walungan atawa ranca. Luhur ieu tutuwuhan kira-kira hiji méter nepi ka hiji satengah méter.
Daunna tumuwuh ka luhur, luhureun beungeutcai. Daun ngawangun bunderan tanpa potongan, rérégéan di bagian sisi, kalawan urat daun nu ngariung ka tengah daun. Garis tengah daun bisa ngahontal 60 cm. Beungeut daun ngandung lapisan lilin sahingga cai anu murag kana beungeut daun ngabentuk buleudan cai.
Kembangna boga garis tengah nepi ka 20 cm, boga warna bodas beresih, konéng atawa kayas, kaluar tina gagang anu kuat nyongcolang di luhureun beungeut cai. Kembang mekar dina bulan Juli nepi ka Agustus.
Aya sawatara rupa kultivar pikeun saroja jeung wangun sarta warna kembang anu rupa-rupa. Taraté (genus Nelumbo) mangrupakeun lambang nagara India.
Daptar eusi
Mangpaat[édit | sunting sumber]
Kembang saroja éndah ditempo sahingga réa dipaké minangka panghias balong di taman-taman. Akarna ngeunah didahar sarta réa dipaké dina asakan Jepang, asakan Tionghoa, sarta asakan India. Akar anu didahar atah bisa jadi sumber népana parasit Trematoda.
Sikina beunghar ku tipung sahingga bisa didahar atawa dikokolakeun jadi bahan kadaharan. Siki anu dikulub, dilemeskeun sarta dicampur gula jadi eusi kuéh bulan anu didahar dina Festival Pertengahan Musim Gugur (Mooncake festival). Di Tiongkok, siki anu masih ngora diinum minangka gaganti entéh. Bongkol anu barolong kawas kandang nyiruan dijual dina bentuk garing minangka palengkep dina seni ngararangkén kembang garing.
Daunna rubak sahingga mindeng dipaké minangka pamungkus, utamana pamungkus lauk di pasar tradisional saméméh pamakéan kantong palastik jadi populer.
Téknik melak[édit | sunting sumber]
Pepelakan bisa tmuwuh tina siki anu geus kolot atawa akar. Saroja bisa dipelak dina pot nu eusina taneuh leutak anu caian.
Sajarah[édit | sunting sumber]
Di jaman Mesir kuno, seroja kapanggih tumuwuh babarengan jeung taraté spésiés Nymphaea caerulea di sisi walungan Nil. Bangsa Mesir jaman Firaun pohara ngamuliakeun tangkal saroja, ku kituna kembang, buah, sarta daunna dijadikeun motif dina arsitektur candi. Ti Mesir, saroja dibawa ka Assiria sarta sumebar ka Pérsia, India, sarta Tiongkok. Dina taun 1787, Sir Joseph Banks mawa saroja ka Éropa Kulon pikeun dipelak dina jero imah kaca di kebon raya
Tempo ogé[édit | sunting sumber]
Rujukan[édit | sunting sumber]
- (en) The Sacred Lotus (Nelumbo nucifera)
- (en) Plant Cultures: botany, history and uses of sacred lotus
- (en) Lotus: From a Pond to a Palace Dome ku Prof. P.C. Jain sarta Dr Daljeet.
- (en) Pacific Island Ecosystems: Nelumbo nucifera


text:
- Papelong-pelong beungeut, tapi kade ngaca heula bisi aya cileuh ngadaplok badag #ppttff #tipsGoblog
- Siap-siap nangkeup pasangan urang, omat ulah nangkeup bujur muning engke kapodolan #tipsGoblog
- Deukeutkeun sirah maneh ka pasangan maneh, tapi ulah deukeut teuing bisi hayang utah ngambeu bau maneh #tipsGoblog
- Mun pasangan maneh eraeun ngamimitian ciuman, piheulaan weh ku maneh tiheula bisi kaburu ku batur #tipsGoblog
- Pedengkeun sirah saeutik meh ciuman na teu paadu irung, eta ge mun aya irungan #ppttff #tipsGoblog
- Tutupan panon, terus bayangkeun yen eta biwir nu ek dicium teh sigah bujur hayam nu mul-mulan #ppttff #tipsGoblog
- Buka biwirna saeutik-saeutik, sabab moal mungkin ari disamualkeun mah da lain hakaneun #tipsGoblog
- Nikmati dan rasakan biwir pasangan maneh nu sigah bujur hayam tea tadi #ppttff #tipsGoblog
- Lakukeun nu tadi dinomer 9 #tipsGoblog
- Aeh titah teruskeun deui nu tadi dinomer 9, bisi can seubeuh #tipsGoblog
- Pek weh #KumahaSiaGoblog rek naon deui ge bebas lah, rek disamualkeun ge eta biwir nu sigah bujur hayam teu nahaon #tipsGoblog
Senin, 25 Juni 2012
Tips Ciuman ala @KumahaSiaGoblog
Read More..
Hay beraaay, aku didieu mau ngasih tips ciuman siah tapi buat kalian yang boga kabogoh, da anu teu boga mah nya rek jeung saha atuh ! Maenya jeung lalaki deui #ppttff
Tips Ciuman ala @KumahaSiaGoblog
Cukup segitu aja yah tips yg mamang kasih buat kalian yg mau ciuman sma biwir nu sigah bujur hayamtea geuning #ppttff siu tumorow ~..~)"
Langganan: Entri (Atom)


text:
Adam Levine
Adam Noah Levine atawa anu kasohor Adam Levine nya éta gitaris katut vokalis grup musik pop rock Maroon 5[1][2]. Adam lahir di Los Angeles, Amerika Serikat tanggal 18 Maret 1979 ti pasangan Fred Levine jeung Patsy Noah[1]. Salian ti ahli maénkeun gitarna, ieu musisi ogé kasohor salaku penulis lagu nu ngadegkeun Maroon 5[1].
Adam Levine mulai maén musik jeung babaturan jaman SMP anu harita ngabentuk grup musik Kara's Flowers, diantarana gitaris Jesse Carmichael, bassis Mickey Madden jeung Ryan Dusick dina drum[2]. Tapi nalika Levine jeung Carmichael neruskeun sakolana ka Five Towns College di Long Island, ieu grup musik jadi hiatus (leungit status)[1][2]. Nalika di Ditu, Adam meunang loba pangalaman musik nu anyar saperti hip-hop, soul, gospel, jeung R&B nu ngarobah oriéntasi penulisan lagu Adam[2]. Levine jeung Carmichael balik deui ka Kalifornia terus nepungan sésa personil grup musik Kara's Flowers[2].
Sabada gitaris anyar, James Valentine asup (mindahkeun posisi Carmichael ka keyboard) terus nyieun kontrak jeung Octone Records, Maroon 5 resmi dibentuk[2]. Levine mulai nyieun lagu anu kainspirasi ti hubunganna anu gagal[2]. Levine pernah boga hubungan husus jeung Jane anu jadi ispirasina ina niptakeun debut albumna anu judulna Songs About Jane[1]. Ieu album meunang platinum taun 2004 jeung single-singlena meunang 2 panglélér Grammy[2].


text:
Rebab
Rebab nya éta waditra gésék nu kaasup kana gamelan sapuratina, boh ajangkeuneun pagelaran wayang, kiliningan, celempungan, atawa tembang Sunda husus dina laras Saléndro. Pungsina nyaéta pikeun mirig sarta mawakeun mélodi. Surupan atawa tangga nada nu ilahar digunakeun ku nu maénkeun rebab nyaéta saléndro, pélog, sorog, jeung degung, kalawan tata ramo anu husus.
Sasakala[édit | sunting sumber]
rebab asalna tina basa (Arab الربابة atawa ربابة - "gondéwa"),[1]. Istilah rebap, rabab, rebeb, rababah, atawa al-rababa) sahenteuna geus dipikawanoh leuirna ti abad ka-9 Maséhi, sumebar ngaliwatan jalur perdagangan Islam, utamana wewengkon-wewengkon Afrika Kalér, Timur Tengah, bagian ti Éropa, jeung Oriéntal.
Di nagara bagian Malaysia wétan, Kelantan jeung Terengganu, Rebab digunakeun dina ritual pikeun nyageurkeun panyakit anu disebut "Main Puteri". Sakapeung pamaén rebabna ngahaja diogan ka rumah sakit upama dokter geus teu sanggup ngubaranana.


text:
Kahirupan Awal
Cut Nyak Dhien dibabarkeun di kulawarga bangsawan nu taat kana agama di Lamdinang, wilayah VI Mukim dina tahun 1848. Ramana nu namina Teuku Nanta Setia, mangrupi uleebalang VI Mukim, tur katurunan Machmoed Sati, nu ngumbara ti Sumatera Barat. Machmoed Sati kamungkinan dongkap ka Aceh dina abad ke 18 waktos kesultanan Aceh diparentah ku Sultan Jamalul Badrul Munir. kumargi eta, Ramana Cut Nyak Dhien ngagaduhan darah ti Minangkabau. Ibu Cut Nyak Dhien nyaeta putri uleebalang Lampagar.
Waktos alitna, Cut Nyak Dhien mangrupi gadis nu kakoncara kageulisanna.
Dina yuswa 12 tahun, anjeunna tos dinikahkeun ku sepuhna, nyaeta taun 1862 sareng Teuku Cek Ibrahim Lamnga, putra ti uleebalang Lamnga XIII. Aranjeunna ngaggaduhan hiji-hijina putera pameget.
Teuku Umar, salah sahiji tokoh nu melawan Belanda, ngalamar Cut Nyak Dhien. Kawitna Cut Nyak Dhien nolak, tapi kumargi Teuku Umar ngawidian pikeun ulubiung di medan perang, Cut Nyak Dhien satuju pikeun rimbitan sareng anjeunna dina tahun 1880 nu nyababkeun ngahudangkeun moral pasukan perlawanan Aceh. Aranjeunna dipaparin budak isteri nu dipasihan nami Cut Gambang.
Saatos rimbitan sareng Teuku Umar, anjeunna sareng Teuku Umar tempur ngalawan Belanda. Mung, Teuku Umar gugur waktos nyerang Meulaboh dina tanggal 11 Februari 1899, nu nyababkeun anjeunna berjuang nyalira di pedalaman Meulaboh sareng pasukan alit.
Cut Nyak Dien waktos eta tos sepuh tur ngaggaduhan panyakit encok sareng rabun, numawi pasukanna nu namina Pang Laot ngalaporkeun kaayaan anjeunna, alatan ngaraos iba. anjeunna akhirna ditangkep tur dicandak ka Banda Aceh. Ti dinya, anjeunna dirawat sareng panyawatna mulai damang. Kaayaan anjeunna ngahudangkeun sumanget perlawanan rakyat Aceh tur kalayan bubunian masih hubungan sareng pejuang Aceh nu teu acan katangkep, alatan hal eta, anjeunna dialihkeun ka Sumedang. Tjoet Nyak Dhien pupus dina tanggal 6 November 1908 kalayan dimakamkeun di Gunung Puyuh, Sumedang.
Cut Nyak Dhien (Lamdinang, Kerajaan Aceh, 1848 – Sumedang, Jawa Barat, 6 November 1908; dimakamkeun di Gunung Puyuh, Sumedang) nyaeta Pahlawan Nasional Indonesia ti Aceh nu berjuang ngalawan Walanda dina waktos Perang Aceh. Waktos wilayah VI Mukim diserang, anjeunna ngungsi, sementawis carogena Ibrahim Lamnga tempur ngalawan Belanda. Ibrahim Lamnga pupus di Gle Tarum tanggal 29 Juni 1878 nu nyababkeun Cut Nyak Dhien janten ambek tur sumpah bade ngahancurkeun Belanda.


text:
Outlier
Dina statistik, outlier nyaeta hiji observasi nu jauh tina data nu keur ditempo.
Harti "jauh tina" di hal ieu nyaeta:
- kurang ti Q1 − 1.5 × IQR atawa leuwih ti Q3 + 1.5 × IQR
numana Q1 sarta Q3 kuartil kahiji jeung katilu, sarta IQR interquartile range (sarua jeung Q3 − Q1).
Nilai ieu ngahartikeun yen hartina aya dina "jero pager", saluareun eta observasi bisa dingarananmild outlier.
Outliers ekstrim nyaeta observasi ayana saluareun pager:
- kurang ti Q1 − 3 × IQR atawa leuwih ti Q3 + 3 × IQR
Dina kasus data kasebar normal, make harti di luhur, ngan 1 tina 150 observasi bakal aya mild outlier sarta ngan 1 tina 425,000 aya outlier ekstrim.
Outliers ilaharna merlukeun perhatian saprak nembongkeun masalah dina sampling atawa kumpulan data atawa transkrip. Alternatipna, outlier bisa jadi hasil, contona, respon nu teu umum kana perlakuan nu ditempo, nu jadi perhatian peneliti.


text:
T1
T1 atawa Sirkuit T1 nyaéta sambungan telepon digital anu dipaké di Amérika anu diwangun ku 24 kanal anu masing-masing lajuna 64Kbit pér detik sarta laju sakabéhna 1,544Mbit pér detik.
Sambungan telepon ieu dipiboga ku pausahaan telekomunikasi. Unggal kanal bisa dikonfigurasikeun pikeun ngaliwatkeun data atawa sora sarta saban kanal bisa dijual misah, anu dingaranan fractional T1.
Pikeun Éropah sarta Indonésia, standar anu dipaké nyaéta E1 nu ngandung 30 kanal nu lajuna masing-masing 64Kbit pér detik sarta laju sakabéhna 2,048Mbit pér detik.


text:
Kurban
Kurban (Bahasa Arab: قربن, transliterasi: Qurban), disebut ogé Udhhiyah atawa Dhahiyyah sacara harfiah berarti sato anu dipencit.[1] Sedengkeun ritual kurban nya éta salah sahiji ritual ibadah agama Islam.[1] Ibadah kurban persisisna di bulan Dzulhijjah nya éta tanggal 10 (poé nahar), 11,12 jeung 13 (poé tasyrik) pas poé Raya Idul Adha.[1]
Hukum kurban[édit | sunting sumber]
Mayoritas ulama tina kalangan sohabat, tabi’in, tabiut tabi’in, jeung fuqaha (ahli fiqh) ngébréhkeun yén hukum kurban nya éta sunnah muakkadah (utama), euweuh nu ngawajibkeun iawl Abu Hanifah (tabi’in).[1] Ibnu Hazm ngébréhkeun euweuh saurang sahabay Nabi anu ngébréhkeun yén kurban téh wajib.[1]
Sarat jeung katangtuan kurban[édit | sunting sumber]
Syarat jeung katangtuan ngabagi daging kurban diantarana :
- Jalma anu kurban kudu mampuh nyadiakeun sato pikeun dipencit kalayan cara anu halal jeung teu nganjuk.[2]
- Sato nu di kurbankeun kudu sato ternak, saperti onta, sapi, embé atawa biri-biri.[2]
Sato anu dipencit henteu cacat, henteu lolong, cingked, gering jeung boh ceuli boh buntutna kudu utuh.[2]
- Sato anu di kurbankeun geus nyukupan kana umurna, nya éta onta umurna 5 taun atawa leuwih, sapi atawa munding umurna 2 taun, jeung domba atawa embéumurna leuwih ti sataun. [2]
- Jalma anu rék kurban lain budak, kudu geus baligh jeung miboga akal.[2]
- Daging kurban dibagi tilu, 1/3 pikeun didahar ku nu kurban, 1/3 disodakohkeun,jeung 1/3 bagian dihadiahkeun ka batur.[2]


text:
Situs Batujaya
Situs Batujaya nujul kana situs arkéologi (ruruntuk candi Buda) nu aya di wewengkon Désa Talagajaya (Kac. Pakisjaya) jeung Batujaya (Kac. Batujaya), Kabupatén Karawang, Jawa Kulon.
Daptar eusi
Géografi situs[édit | sunting sumber]
Situs ieu sacara astronomis aya dina koordinat 107°09'17" - 107°09'03" Bujur Wétan jeung 6°06'15" - 6°16'17" Lintang Kidul. Sakumaha situs Cibuaya, situs Batujaya aya di Tanjung Karawang, dataran handap aluvial 4 m l.b.l. sarta kacondongan 2% (rélatif datar). Situs ieu jarakna satengah kiloan ti walungan Citarum.
Ékskavasi[édit | sunting sumber]
Situs ieu munggaran kapanggih taun 1984/1985 ku Jurusan Arkéologi FSUI, sarta nepi ka kiwari nu kagali geus nambahan nepi ka 24 kompléks wangunan kuna nu sakabéhna kapanggih di wewengkon pasir leutik nu ku urang dinya sok disebut unur. Unur-unur/situs ieu sumebar di wilayah dina radius 5 km. Ciri nu katémbong dina sababaraha profil, ringkel, sarta bagian-bagianana némbongkeun yén ieu téh ruruntuk wangunan candi. Ti 24 nu kapanggih tadi, kakara lima nu geus gembleng digali: tilu ruruntuk mangrupa wangunan suci (Unur Serut, Unur Jiwa, Unur Damar, Unur Balandongan) sarta hiji balong.
Unur Jiwa[édit | sunting sumber]
Unur Jiwa ayana 200 m béh kulon-kaléreun tungtung Désa Segaran, Batujaya, 200 m kuloneun jalan Kaliasin.
Hasil ngali taun 1986 ku Arkéologi FSUI némbongkeun struktur wangunan pasagi ukuran 19x19 m nu jangkungna 4,7 m. Sanggeus dipugar katémbong yén sisi Unur Jiwa mibanda propil nu bentukna pelipit rata (patta), pelipit panahan (uttara), sarta pelipit satengah buleud (kumuda), tanpa tangga. Di luhureunana aya susunan bata ngabentuk bunderan nu diaméterna 6 m.
Unur Damar[édit | sunting sumber]
Unur Damar ayana béh wétan-kiduleun Unur Jiwa. Hasiil panalungtikan nunjukkeun yén situs ieu téh bentukna pasagi 20x20 m. Di sisi kulon-kaléreunana kawas aya penampil nu lébarna 4 m, lobana 17 lapis bata (jangkungna kira 85 cm).
Unur Balandongan[édit | sunting sumber]
Sigana Unur Balandongan mangrupakeun wangunan pangbadagna di kompléks situs ieu, ukuranana pasagi 24,2x24,2 m. Juru-juruna nyanghareup ka kalér, wétan, kidul, jeung kulon. Denah luarna pasagi, kalawan tangga di unggal sisi nu lébarna 1,6 m. Nilik bagian tengahna, sisi luar téh horéng mangrupa pinding nu kandelna 1,75 m. Di jerona aya "buruan" ukuran 17X17 m nu dasarna 2 méter luhureun tanah sabudeureunana, di tengahna aya wangunan deui nu ukuran sisina 9,2x9,2 m. Di ieu situs kapanggih ogé sababaraha votif tablét tina taneuh liat, amulét nu ngagambarkeun tokoh-tokoh agama Buda nu ukuranana 4x6x0,8 cm. Ogé kapanggih sababaraha prasasti (tina lambaran emas) nu eusina ajaran Buda.
Ajén sajarah[édit | sunting sumber]
Dumasar kana analisis radiométri Karbon-14 artéfak-artéfak nu aya di Unur Balandongan, kronologi pangkolotna asalna ti abad ka-2 Maséhi, sedengkeun paling ngora ti abad ka-12. Tina hasil ieu, sigana mah candi-candi ieu téh diwangun abad ka-5-7, jaman karajaan Tarumanagara. Ku kituna, bisa dipastikeun yén situs ieu mangrupakeun situs candi pangkolotna di Indonésia mah.
Rujukan[édit | sunting sumber]
- Bambang Budi Utomo. 2004. Arsitektur Bangunan Suci Masa Hindu-Budha di Jawa Barat. Kementrian Kebudayaan dan pariwisata, Jakarta. ISBN 979-8041-35-6
- Percandian Batujaya, ti Wikipédia basa Indonésia per 19 Séptémber 2005.


text:
Cerita Pendek Bahasa Sunda ~ Heuheu kamarana urang sunda euy… Kumaha akang akang sareng neng damang? Alhamdullillah , seperti yg kita ketahui bahasa sunda adalah kelompok etnis yang berasal dari bagian barat pulau Jawa, Indonesia, yang mencakup wilayah administrasi provinsi Jawa Barat, Banten, Jakarta, dan Lampung. Suku Sunda merupakan etnis kedua terbesar di Indonesia. Sekurang-kurangnya 15,41% penduduk Indonesia merupakan orang Sunda. Bicara mengenai bahasa sunda, saya punya cerita pendek tentang pernikahan kedua orang yg sebelumnya belum pernah di pertemukan. Si wanita ini adalah termasuk dalam kategori orang dalam keluarga menengah kebawah, seperti apakah cerita bahasa sundanya? Hayuu urang sasarengan dibaca…
ASIH TEU MIKAWANOH KASTA
Eneng nyaéta saurang awéwé anu lahir ti kulawarga anu henteu sanggup. Saprak leutik, manéhna geus ngarasakeun paitna kahirupan kalayan ngan mengenyam atikan nepi ka kelas 4 SD waé. Minangka anak pangkolotna, Eneng ngarasa ngabogaan tanggung jawab pikeun mantuan kolotna membesarkan adik-adiknya anu berjumlah 3 jelema. Leuwih saprak bapana maot alatan kacilakaan waktu manéhna berumur 11 warsih. Saprak leutik, Eneng geus ngalakonan loba hal pikeun bisa meunangkeun artos sanajan henteu sabaraha. Tapi, ti artos anu manéhna dapatkan kasebut bisa dipaké pikeun meuli béas sarta kaperluan hirup anu séjénna. Indungna ogé henteu éléh ulet, naon waé dipigawé demi sesuap sangu. Ibu sok bangun isuk-isuk – isuk-isuk saterusna nyieun gorengan sarta sangu uduk. Jam satengah 6 mimitian indit kuriling kampung menjajakan dagangan. Anyar saterusna jam 10 isuk-isuk balik ka imah sarta mimitian ngadatangan imah – imah anu ngagunakeun jasana pikeun kukumbah sarta menyetrika. Aya 4 imah anu ngamangpaatkeun jasa Ibu Eneng. Ucul Asar anyar Ibu Eneng balik ka imah.
Waktu Eneng umurna 18th, manéhna megatkeun pikeun indit ka Jakarta babarengan Dedeh. Dedeh nyaéta réncang Eneng ulin saprak leutik anu geus leuwih tiheula digawé di Jakarta minangka PRT. Kalayan mawa bekel saayana, Eneng ogé indit ka Jakarta dipirig ku segruk ceurik ibu sarta adi – adina. Sesampainya di Jakarta, Eneng digawé di imah Ibu Joyo. Ibu Joyo nyaéta saurang randa tanpa anak. Salaki bu Joyo maot alatan serangan jantung 2 warsih anu tuluy. Alatan geus biasa hirup prihatin saprak leutik sarta getol digawé, Eneng ogé dinyaah sarta diperlakukan ku bu Joyo kawas meujeuhnana anakna sorangan. Komo Eneng diikutkan sawatara kursus mimitian ti masak, ngaput, nepi ka merias. Sanajan henteu mengenyam atikan anu luhur, Eneng tergolong calakan ku kituna bisa kalayan gampang nyerepan kabéh materi kursus.
Kahirupan Eneng ogé robah. Luhur bantuan modal ti bu Joyo, manéhna bisa muka catering, rias pengantin sarta modiste. Artos anu dikirim ka kampung ogé beuki loba jumlahna ku kituna kahirupan ibu sarta adi – adina di kampung jadi leuwih alus. Hiji poé, Eneng papanggih jeung Ujang, saurang nu boga pausahaan konveksi anu hayang bermitra kalayan modeiste milik Eneng. Pamustunganana benang – benang cintapun terjalin diantara maranéhanana. Bu Joyo geus merestui hubungan maranéhanana. Dina waktu liburan ahir minggu, Eneng sarta Ujang indit ka kampung Eneng. Diditu Eneng ngawanohkeun Ujang ka ibu sarta ogé adik-adiknya. Waktu éta ogé Ujang melamar Eneng di hareupeun ibu Eneng. Henteu perlu nungguan lila, 6 bulan saterusna maranéhanana melangsungkan pernikahan kalayan dihadiran jelema – jelema pangdeukeutna. Eneng memboyong ibu sarta adik-adiknya ka dayeuh pikeun cicing di imah maranéhanana anu anyar sarta maranéhanana kabéh ogé hirup berbahagia.
Nah mungkin hanya seperti itu saya dari saya tentang Cerita Pendek Bahasa Sunda, semoga bermanfaat. Jangan lewatkan untuk cerpen-cerpen menarik lainnya yg akan datang. Hatur nuhun


text:
Taraté
Taraté (Nymphaea) nyaéta ngaran genus pikeun tutuwuhan cai ti suku Nymphaeaceae. Dina basa Inggris dipikawanoh minangka water-lily atawa waterlily. Di Indonésia, Taraté ogé dipaké pikeun nyebutkeun tutuwuhan ti genus Nelumbo (Lotus). Dina jaman baheula, jelema memang mindeng nyampur-adukkeun antara tutuwuhan genus Nelumbo kawas saroja jeung genus Nymphaea (taraté). Dina tutuwuhan genus Nelumbo, kembangna aya jauh di luhureun beungeut cai, daun ngawangun bunderan sarta akarna ilahar didahar.
Taraté tumuwuh di beungeut cai anu tenang. Kembang sarta daunna aya dina beungeut cai, kaluar tina gagang anu asalna tina akar anu aya dina jero leutak dina dadampar balong, walungan atawa ranca. Gagangna aya dina tengah-tengah daun. daun ngawangun bunderan atawa oval anu rubak. Beungeut daun henteu ngandung lapisan lilin sahingga cai anu murag kana beungeut daun henteu nyieun buldeudan cai.
Kembangna aya dina gagang anu mangrupakeun pamanjangan tina akar. Garis tengah kembang antara 5-10 cm.
Taraté diwangun ku kira-kira 50 spésiés anu sumebar ti wewengkon tropis nepi ka wewengkon subtropis di sakuliah dunya. Taraté anu tumuwuh di wewengkon tropis asalna ti Mesir.
Mangpaat[édit | sunting sumber]
Taraté jadi pepelakan di kebon-kebon alatan kembangna anu éndah. Palukis Perancis nu ngaranna Claude Monet kawéntar ku lukisan kembang taraté. Kembang saroja mangrupakeun kembang anu ilahar aya di karaton minangka lambang kasucian.
Sajarah[édit | sunting sumber]
Dina jaman Mesir kuno, taraté réa tumuwuh di sisi walungan Nil. Nymphaea caerulea sarta Nymphaea lotus nyaéta dua spésiés anu asalna ti Mesir. Kembang Nymphaea caerulea ngan boga umur sapoé, mekar dina waktu isuk-isuk sarta tikerelep kana handapeun cai dina wanci soré. Kembang Nymphaea lotus mekar dina wanci peuting sarta kucup dina wanci isuk-isuk. Titilar ti dua rupa kembang taraté asli Mesir kapanggih di astana Ramses II.


text:
Sastra Sunda • Éséy • Rebo, 11 Juli 2012 20:55
Catetan DHIPA GALUH PURBA
PASUALAN runtah di Bandung tacan tuntas sanajan geus aya Tempat Pembuangan Akhir (TPA) di wewengkon Cigending, Cipatat, Kabupaten Bandung. Nepi ka kiwari ogé runtah masih tingtalambru di sawatara jarian samentara. Teu pamohalan, sababaraha taun deui, runtah bakal ngahunyud. Sabab, produsén runtah beuki rongkah, kalayan henteu diimbangan ku cara ngokolakeun anu idéal. Solusina lain sakadar néangan lahan TPA anu lega. Pangna kitu, lantaran salega-legana lahan anu disayagikeun, lila-lila mah bakal mentung ngagunung nampung runtah urang Bandung.
Mangkaning sasaha ogé geus pada awal, yén runtah téh bisa ngadatangkeun mamala atawa balai. Geus puguh sabangsaning panyakit alatan polusi. Katambah deui pangalaman tragédi ngabeledugna gunung runtah di TPA Leuwigajah nu geus ngubur kampung-kampung sakuliah Leuwigajah jeung tatar Batu Jajar (21/02/05). Geus puguh harta banda, dalah korban jiwa ogé henteu bisa disingkahan ku ngamukna sakadang runtah harita. Hiji bukti yén runtah lain pasualan anu bisa dianggap énténg.
Tina bala alatan runtah, bisa ngalantarankeun balai. Ku ayana kitu, kudu buru-buru mapatkeun jampé tulak bala singlar runtah. Ari tulak bala téh sabangsaning jajampéan atawa dunga pikeun nyingkahan balai. Sasarina jampé tulak bala dipapatkeun dina upacara tradisi ritual, saperti ngaruat jagat, hajat bumi, ngalaksa, jsté. Tulak bala ogé aya anu sok dipirig ku waditra anu dianggap sakral, saperti angklung gubrag, terbang pusaka, jsté. Tapi jampé jeung téknis tulak bala nyinglar runtah mah kawilang basajan. Bisa dipapatkeun ku sakumna urang Bandung, kalayan henteu perelu ngalibetkeun Jurig Jarian.
Saméméh diajar mapatkeun tulak bala singlar runtah, taya salahna maluruh heula kasangtukang runtah. Sanajan henteu kungsi ngawawancara runtah, tapi bisa dipastikeun produsén runtah pangrongkahna mah jolna ti rumah tangga. Sabéngbatan mémang moal katingali loba, da puguh ti saimah téh rata-rata ukur sakérésék atawa dua kérésék. Tapi ari dikalikeun jeung sakabéh imah di Bandung mah, tangtu jumlahna bisa nepi ka ratusan rébu méter kubik. Ku ayana kitu, salah sahiji jalan anu bisa disorang nyaéta ngurangan jumlah runtah ti saban imah.
Pikeun babandingan, masarakat pilemburan mah asa tara nyanghareupan pasualan runtah. Sabab ti baheula ogé geus surti dina ngokolakeun runtah. Contona misahkeun runtah organik jeung an-organik. Runtah baseuh sasarina diruang, demi runtah garing bisa disalurkeun ka tukang rongsokan atawa diduruk. Naon pasualanana ngaduruk runtah? Sanajan bisa nimbulkeun dioksin anu henteu séhat pikeun diangseu, tapi bakal leuwih henteu séhat lamun patulayah tur ahirna ngotoran lingkungan.
Di Bandung, mémang pamohalan ngaruang runtah baseuh di sabudeureun imah. Sabab, umumna henteu nyayagikeun lahan pikeun ngurus runtah. Cukup boga tong runtah di hareupeun imah, kalayan henteu ngarasa perelu mikiran ka mana éta runtah dipiceun. Lantaran ngarasa geus mayar iuran runtah téa, antukna loba anu teu harayang nyaho itu-ieuna. Nu penting mah di wewengkonna beresih, kajeun teuing di wewengkon batur mah barala ogé. Nu penting mah di wewengkonna henteu barau runtah, kajeun teuing di wewengkon batur mah barau runtah ogé. Sikep égois anu méh teu karasa, geus nerekab ka sawatara pangeusi Bandung.
Loba masarakat anu nampik upama wewengkonna rék dijieun TPA. Puguh baé lumbrah, lantaran maranéhna ngeunteung kana gagalna cara ngokolakeun TPA. Antukna TPA idéntik jeung kumuh, rarujit, barau, sarta ngabahayakeun kasalametan jiwa. Sabenerna éta anggapan téh bisa dirobah upama TPA dikokolakeun kalayan hadé tur daria. Contona ku cara ngahangkeutkeun kagiatan ngolah runtah jadi gemuk. Ku cara kitu, masarakat baris ngabagéakeun wewengkonna dijieun TPA, lantaran bisa nyiptakeun arawa ngalegaan lahan pacabakan. Salila ieu, kagiatan ngolah runtah ukur jadi wacana, henteu dibarung prakna, sakurang-kurangna henteu pati daria.
Anu leuwih mungkin ditaratas pikeun nyiar solusi pasualan runtah, taya deui iwal ti ngayakeun gawé bareng antara pamaréntah jeung sakumna masarakat. Lamun ukur ngandelkeun pamaréntah, nepi ka iraha ogé moal aya réngséna. Sakali deui, kudu aya rampak gawé anu harmonis antara pamaréntah jeung masarakat. Kahiji, wayahna pamaréntah kudu nyayagikeun dua rupa mobil paranti ngangkut runtah, nyaéta pikeun runtah baseuh jeung runtah anu garing. Lamun waragad maén bal anu jumlahna miliaran bisa kahontal, piraku baé henteu kabeuli mobil paranti runtah.
Sanggeus sayagi dua rupa mobil runtah, tangtuna ogé kudu diimbangan ku nyayagikeun dua rupa TPA, pikeun nampung runtah baseuh jeung runtah garing. Ku cara kitu, anu sok mulungan runtah ogé bakal sujud syukur, lantaran leuwih babari ngumpulkeun barang-barang anu payu kénéh kana duit. Apan éta téh kaasup pagawéan mulya anu mugia baé aya dina karidoan-Na.
Satuluyna, saha anu kudu misah-misahkeun runtah baseuh jeung garing? Taya deui, iwal ti masarakat di saban imah. Mun perelu, nyieun dua tong sampah keur runtah baseuh jeung runtah garing. Éta pisan wujud partisipasi nyata masarakat nu kalintang mangpaatna. Sabab, pasualan runtah mah gumantung pisan kana sikep saban individu dina ngokolakeun runtah. Sanajan pamaréntah bébéakan ngurus runtah, moal aya anggeusna lamun henteu bisa ngahudang kasadaran masarakat dina ngokolakeun runtah. Lain baé pasualan pamaréntah anu tacan bisa ngokolakeun runtah, tapi perkara méntal masarakat ogé henteu kurang pentingna.
Jajampéan tulak bala singlar runtah mah kawilang basajan. Mangga cobian papatkeun bari peureum atawa bari beunta, atawa bari peureum beunta: “ciwit heula diri sorangan, saméméh nyiwit batur; Ambeuan heula runtah sorangan, saméméh neumbleuhkeun bau ka batur. Lamun kaambeu bau, pék pikiran carana sangkan batur henteu katempuhan kudu nyeuseup nu barau téa”.
Pikeun sing saha baé anu irungna masih kénéh normal, pasti bakal milu titén kana pasualan runtah, sakaligus mibanda tékad pikeun milu partisipasi dina mulangkeun deui citra Bandung jadi kota kembang.***
Kemis, 04 Séptémber 2014 09:19
Jumaah, 18 Juli 2014 02:37
Rebo, 28 Méi 2014 01:32
Rebo, 28 Méi 2014 01:09
Rebo, 28 Méi 2014 00:56


text:
Cingcin
Cincin nya éta perhiasan anu wangunna buleud leutik anu dipaké dina jariji, aya nu maké permata aya ogé nu henteu[1].
Daptar eusi
Sajarah Cingcin[édit | sunting sumber]
Sajarah Cingcin Kawin[édit | sunting sumber]
Sajarah cingcin kawin mimitina ti Pharaohs of Egypt (pharaoh ti Mesir) anu ngajadikeun buleudan salaku simbol[2]. Buleudan mangrupa salasahiji hal anu teu miboga tungtung, ngawakilan simbol kaabadian[2].Ti mimiti jaman Romawi cingcin dijadikeun simbol kawin[2]. Mimitina cingcin kawin bahanna tina beusi[2]. Tuluy robah jadi emas kusabab katingali leuwih alus komo lamun dihijikeun jeung permata[2]. Simbol mimiti anu paling dipikawanoh salaku pamaés cingcin nya éta batu ruby beureum anu nandakeun haté[2], Batu safir warna biru tandaning surga, tapi anu pangdipikahayang mah nya éta berlian, hiji batu anu teu bisa diancurkeun[2]. Tradisi tukeur cingcin nalika kawin mimitina diwanohkeun di gereja Yunani Orthodox kurang leuwih taun 1300-an[2]. Cingcin nepi ka ayeuna masih jadi simbol acara kawinan[2]. Sanajan unggal jaman, wangunna robah-robah ngigelan trend tapi ma'na nu nyangkaruk dina cingcin éta teu robah salaku pamatri,tandaning hiji pernikahan anu teu meunang peunggas luyu jeung wangun cingcin anu buleud nu teu miboga tungtung[2].
Cingcin Tunangan[édit | sunting sumber]
Archduke Maximilian ti Austria, mangrupa jalma nu kudu “disalahkeun” kusabab ngawanohkeun cingcin berlian[2]. Nalika taun 1477, Maximilian méré ka kabogohna Mary of Burgundy cingcin berlian, ti harita mimiti gelarna cingcin tunangan jadi dipikawanoh[2].
Rupa-Rupa Cingcin[édit | sunting sumber]
1. Cingcin belah rotan nya éta cingcin anu teu aya permataan, buleud diluar jeung datar dijerona[1].
2. Cingcin berapit nya éta cingcin anu miboga tilu permata, hiji permata aya ditengah-tengah di barengan ku dua permata nu laleutik[1].
3. Cingcin cap nya éta cingcin anu maké cap atawa ngaran[1].
4. Cingcin dalima nya éta cingcin anu maké batu dalima(permata anu warnana beureum ngora jiga dalima)[1].
5. Hidung Tern nya éta cingcin anu dipaké dina sekat irung sapi jalu sangkan babari ditéwak atawa diuruskeun[1].
6. Cingcin kawin nya éta cingcin polos, anu biasana teu aya permataan dibagéan jerona aya ngaran salaki atawa pamajikanana salaku tanda yén maranéhna geus kawin[1].
7.Cingcin mata Tern nya éta kulit anu wangunna jiga cingcin anu ngurilingan panon hayam[1].
8.Meterai cingcin cap nya éta penyetel Tek parabot jang ngukur atawa "menyetel kedudukan cincin" dina piston, cingcin tunangan salaku tanda geus aya pertunangan resmi[1].
8.Pintal tiga cingcin nya éta cingcin anu dijieun tina kawat emas anu pinilih[1].


text:
Drama Bhasa Sunda
03.24 |
CINTA NYATUKEUN DUA KALUARGA
Kacaritekeun dihiji kampung aya dua kaluarga nyaeta kaluarga Ma Ipah ngabogaan anak gadis nyaeta nyi Euis, kaluarga hiji dei nyaeta Ma Siti ngabogaan anak bujang nyaeta Jang Udin. Dua kaluarga eta can pernah akur kusabab aya hiji masalah anu teu beres dina dua kaluarga eta.
Teu disangka Euis jeng Udin teh jadi babaturan deukeut, duaan eta keur ngobrol di sawah.
Ujang Udin : “nyi Euis tenyangkanya urang bisa deukeut siga kieu”.
Nyi Euis : “muhun akang, Euis oge tenyangki padahal kolot urang
teh parasea wae jiga ucing jeung anjing”.
Ujang Udin : “nya atuh sabar sugan moal kitu deui, urang mah ulah
jiga kitunya nyai”.
Teu kungsi lila indungna Euis nyaitah Ma Ipah datang nyarekan Jang Udin jeng Euis nu keur paduduaan.
Ma Ipah : “Udin keur naon maneh jeng anak parawan urang”,
te boga polo ngobrol disawah.
Nyi Euis : (bari soak, jeng nangtung) “Ma keur ngobrol hungkul ”.
Ma Ipah : (bari metot leungeun Euis) “buru balik geus burit”.
Jang Udin : “muhun nyi gera uih we”.
Teu nyangka aya nuningali Ma Ipah keur nyarekan Ujang Udin nyaeta Imas jeung Ika duaan eta langsung ngabejakeun ka imah Ma Siti.
Langganan: Entri (Atom)


text:
Pangersa bapa pupuhu sakola anu ku sim kuring
dipihormat,
Pangersa Bapa miwah ibu guru anu ku sim kuring
dipihormat,
Pangersa bapa miwah Ibu rawuh teteh oge kakang
Alumni SMA Negeri 2 Ciamis anu ku sim kuring dipihormat,
Langkung ti payun sumangga urang sanggakeun
puji sinareng sukur ka Gusti nu maha suci rehna Alhamdulillah ku Rahmat sareng
Inayah manten-Na , dina danget ieu urang sadaya dipaparin kasehatan sareng ni’mat islam dugi ka urang sadaya
tiasa tiasa kempel ngarium, patepung lawung paamprok jonghok di ieu patempatan
dina ieu acara anu ku urang sadaya diantos-antos, nyaeta acara tepang sono
Akbar SMA Negeri 2 Ciamis.
Solawat miwah salam mugia salamina ngocor ka
jungjunan urang Nabi Agung Muhammad SAW, Ka kulawargina, ka para sahabatna, ka
para tabi’in-tabi’ina dugi ka urang salaku umatna mugi di yaumil ahir kenging
sapa’at ti manten-Na.
Hadirin sadaya hormateun sim kuring!
Nepangkeun wasta pu Siti Nur Azizah Alumni angkatan 1993. Sim kuring ngadeg
cumarios di payuneun hadirin sadaya wireh kapancenan salaku panata acara dina
ieu acara, nyaeta acara tepang sono Akbar SMA Negeri 2 Ciamis ti kawit sakola
ieu ngadeg dugi ka wanci ayeuna. Sim kuring neda widi tina kaweningan galih
neda jembar setra manah seja nyanggakeun wilujeng sumping ka hadirin sadaya anu
parantos kersa ngaluuhan ieu acara, sewu nuhun laksaketi kabingahan. Sumangga
lalinggih dina tempat anu parantos disayogikeun. Mugia sing genah betah.
Anapon runtuyan acara tepang sono Akbar,
nyaeta :
1.
Bubuka
2.
Ngaoskeun ayat suci Al-Qur’an
dilajengkeun solawat nabi
3.
Kedal pamappag ti pupuhu panata
calagara tepang sono Akbar
4.
Nembangkeun Nasyid
5.
Biantara pangbagea ti Bapa pupuhu
sakola
6.
Biantara pangbagea ti pupuhu OSIS
SMA N 2 CMS
7.
Biantara pangbagea ti wawakil
Alumni
8.
Bewara forum alumni
9.
Do’a
10.
Panutup
Hadirin bapa miwah ibu rawuh teteh oge kakang Alumni
anu ku sim kuring dipihormat!
Supados teu nyangkolong kana waktos , sumangga
ieu acara urang buka ku maos basmallah sasarengan, bismillahirrahmanirrahim..
Mugia ku ngalangkungan aosan basmallah ieu
kagiatan kenging barokah sareng rido Allah SWT.
Salajengna, sim kuring ngahaturanan ka saderek
..... kanggo maoskeun ayat suci Al-Qur’an dilajengkeun mingpin solawat nabi.
Sumangga dihaturanan!
Hatur nuhun ka saderek ...... anu parantos
ngaoskeun ayat suci Alqur’an sareng
mingpin solawat nabi, Tos lami acara tepang sono ieu di antos-antos, urang
sadaya paturay tineung saparantos sakola tilu taun lamina nungtut elmu di SMA 2.
Emut ka sakola, emut ka rerencangan saparakanca, emut ka bapa sinareng Ibu
guru. Tangtos moal hilap.
Acara Salajengna nyaeta biantara pangbagea ti
bapa pupuhu sakola. Sumangga kersana Bapa H. Endang Rachmat A. M.Pd. dihaturanan
......
Hatur nuhun ka Bapa H Endng Rahmat anu
parantos ngadugikeun biantara pangbageana. Pamugi rupi-rupi piwejang sareng
pepeling anu nembe didugikeun ku anjeuna, sing janten ranggeuyan mutiara,
pibekeleun urang sadaya enggoning ngawangun kahirupan anu dipikahoyong.
Salajengna sumangga urang ngabandungan deui
biantara pangbagea anu bade didugikeun ku pupuhu osis. Sumangga saderek Yogi
K.P dihaturanan.
.........
Hatur sewu nuhun ka pupuhu Osis SMA n DUA
Ciamis anu parantos ngadugikeu biantara kalayan singget mung teges maksadna.
Acara salajengna nyaeta biantaa pangbagea ti
wawakil Alumni. Sumangga kersana bapak Sudrajat, dihaturanan.
Hatur sewu nuhun ka Bapak Sudrajat anu
parantos ngadugikeun sababaraha kecap anu janten wawakil eusi tina manah
alumni.
Hadirin sadaya hormateun sim kuring!
Saparantos ngabandungan biantara pangbagea, urang
kupingkeun hariring nasyid anu bade dipintonkkeun ku group nasyid SMA Negeri 2
Ciamis anu janten kareureueusan di sakola SMA Negeri 2 Ciamis. Sumangga
dihaturanan!
........
Hatur nuhun ka group nasyid SMA Negeri 2
Ciamis anu parantos maparin hariring nasyid anu kacida halimpuna. Alhamdulillah
Group Nasyid ieu teh tos janten pinunjul dina lomba Nasyid sapriangan Timur.
Mugia group Nasyid SMA Negeri 2 Ciamis langkung mekar, nyandak nami SMA Negeri
2 Ciamis langkung seungit. Amin ya Allah ya Rabbal ‘alamin.
Hadirin sadaya, sateuacan nincak kana acara
inti, urang susun heula panitia forum Alumni dilajengkeun bewara hasil
panyusunan. Sumangga pupuhu forum Alumni, Bapa sudrajat dihaturanan!
.....
Alhamdulillahirabbil A’lamin panitia forum
Alumni parantos diwangun, ku kituna tiasa langkung gampil upami ngayakeun deui
acara reuni.
Hadirin sadaya, cunduk waktosna kana acara anu
diantos-antos ku sadayana nyaeta sawala antawis alumni pikeun kenging hiji
kamufakatan anu bade dipingppin ku moderator. Sumangga kersana ibu Ramni dihaturana!
.......
Hatur nuhun ka Ibu Ramni anu paratos mingpin
sawala, alhamdulillah urang sadaya parantos kenging hiji kamufakatan.
Bapa miwah ibu, kalih hadirin alumni sadaya
anu sami rawuh!
Alhamdulillah acara demi acara parantos
lekasan. Minangka acara pamungkas nyaeta ramah tamah. Nanging sateuacana urang
pungkas heula ieu acara ku du’a. Sumangga bapa Ustad Mahmud Ramli dihaturanan
kanggo mingpin du’a
............
Hatur nuhun ka kersana bapa Ustad Mahmud Ramli
anu parantos mingpin du’a, mugia du’a urang sadaya di kobul ku AllaH swt. Amin.
Sumangga ieu acara urang pungkas ku aosan
hamdalah. Alhamdulillahirabbil ‘alamin.
Ti simkuring, rupina sakitu anu kapihatur. Sim
kuring ngahaturkaeun nuhun ka rerengrengan panitia OSIS anu parantos
ngabantosan tina sagala rupi hal pikeun ngalancarkeun acara ieu, mugia kasaean
sareng bantosan pangurus OSIS SMA Negeri 2 Ciamis di wales ku Alloh SWT. Amin.
Hapunten bilih aya basa anu lkirang merenah. Bobo sapanon carang sapakan, luhur
saur bahe carek, mugia kersa ngahapunten. Billahi taufik wal hidayah
wassalamu’alaikum wr.wb.